title: 2005/150/EK, Euratom: Padomes Lēmums (2005. gada 18. janvāris) par nosacījumiem un procedūru, kā iesniegt un izskatīt tiesneša amata kandidatūras Eiropas Savienības Civildienesta tiesā

text:
               23.2.2005

               LV

               Eiropas Savienības Oficiālais Vēstnesis

               L 50/7

      PADOMES LĒMUMS

   (2005. gada 18. janvāris)
   par nosacījumiem un procedūru, kā iesniegt un izskatīt tiesneša amata kandidatūras Eiropas Savienības Civildienesta tiesā
   (2005/150/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā Eiropas Atomenerģijas kopienas dibināšanas līgumu,
   ņemot vērā Protokolu par Tiesas Statūtiem, kurš grozīts ar Padomes 2004. gada 2. novembra Lēmumu 2004/752/EK, Euratom, ar ko izveido Eiropas Savienības Civildienesta tiesu (1), un jo īpaši minētā protokola I pielikuma 3. panta 2. punktu,
   ņemot vērā Tiesas 2004. gada 2. decembra ieteikumu,
   tā kā:

               (1)

               Ar Lēmumu 2004/752/EK, Euratom ir izveidota Eiropas Savienības Civildienesta tiesa un grozīts Protokols par Tiesas Statūtiem.

               (2)

               Protokola par Tiesas Statūtiem I pielikuma 3. panta 2. punktā ir paredzēts, ka Padome nosaka nosacījumus un procedūru, kā iesniegt un izskatīt tiesneša amata kandidatūras Eiropas Savienības Civildienesta tiesā. Šie noteikumi būtu jāīsteno,

         IR PIEŅĒMUSI ŠO LĒMUMU.
   1. pants
   Nosacījumi un procedūra, kā iesniegt un izskatīt tiesneša amata kandidatūras Eiropas Savienības Civildienesta tiesā, ir noteikti šā lēmuma pielikumā.
   2. pants
   Padomes ģenerālsekretāram ir jāpublicē paziņojums par brīviem tiesneša posteņiem Eiropas Savienības Civildienesta tiesā, kā arī tas pietiekami jāizplata.
   3. pants
   Šis lēmums stājas spēkā nākamā dienā pēc tā publicēšanas Eiropas Savienības Oficiālajā Vēstnesī.

      Briselē, 2005. gada 18. janvārī

            Padomes vārdā —

            priekšsēdētājs

         J.-C. JUNCKER

      (1)  OV L 333, 9.11.2004., 7. lpp.

      PIELIKUMS
      Publisks sludinājums konkursam uz tiesnešu amatu Eiropas Savienības Civildienesta tiesā

                  1.

                  EK dibināšanas līguma 225.a pants un EAEK līguma 140.b pants dod iespēju Padomei “izveidot tiesas palātas, kuras pirmā instancē izskata un izlemj dažu kategoriju lietas īpašās jomās”.
                  Piemērojot šos līgumu noteikumus, Padome ar Lēmumu 2004/752/EK, Euratom (1) nolēma izveidot Eiropas Savienības Civildienesta tiesu. Šīs tiesas, kas pastāv pie Eiropas Kopienu Pirmās instances tiesas un atrodas Pirmās instances tiesas mītnē, kompetencē ir pirmajā instancē izskatīt domstarpības starp Kopienām un to darbiniekiem, kas minētas EK dibināšanas līguma 236. pantā un EAEK līguma 152. pantā, tostarp domstarpības starp visām struktūrām vai aģentūrām un to darbiniekiem, attiecībā uz kuriem Tiesai piešķirta jurisdikcija.

                  2.

                  Civildienesta tiesā ir septiņi tiesneši, no kuriem izraugās tās priekšsēdētāju. Tiesnešu pilnvaru laiks ir seši gadi, un tas ir atjaunojams.
                  Padome vienprātīgi ieceļ amatā tiesnešus, apspriedusies ar septiņu personu komiteju, ko izraugās no bijušiem Tiesas un Pirmās instances tiesas locekļiem un juristiem ar atzītu kompetenci. Komiteja sniedz atzinumu par pretendentu piemērotību pildīt Civildienesta tiesas tiesnešu pienākumus. Komiteja atzinumam pievieno to pretendentu sarakstu, kuriem ir vispiemērotākā augstos amatos gūta darba pieredze. Sarakstā iekļauj vismaz divas reizes vairāk pretendentu, nekā jāieceļ tiesneši.

                  3.

                  Tiesnešu statusu un galvenos amata pienākumu pildīšanas nosacījumus paredz I pielikuma 5. pants Protokolā par Tiesas Statūtiem, kas grozīts ar Lēmumu 2004/752/EK, Euratom. Tiesnešu atalgojumu, pensiju un pabalstus nosaka ar 2005. gada 18. janvāra Padomes Regulu Nr. 202/2005, EK, Euratom, ar kuru groza Regulu Nr. 422/67/EEK, Nr. 5/67/Euratom par Komisijas priekšsēdētāja un tās locekļu, Tiesas priekšsēdētāja, tiesnešu, ģenerāladvokātu un tiesas sekretāra, kā arī Pirmās instances tiesas priekšsēdētāja, tiesnešu un tiesas sekretāra atalgojumu (2).

                  4.

                  Tiek izsludināts amatu konkurss, lai ieceltu amatā septiņus tiesnešus.

                  5.

                  Saskaņā ar EK dibināšanas līguma 225.a panta un EAK līguma 140.b noteikumiem, kā arī atbilstīgi I pielikuma 3. pantam Protokolā par Tiesas Statūtiem, kas grozīti ar Lēmumu 2004/752/EK, Euratom, tiesnešu amata kandidātiem ir jāatbilst šādām prasībām:

                              —

                              neapšaubāma neatkarība,

                              —

                              atbilstība prasībām, kas nepieciešamas tiesneša amata pildīšanai,

                              —

                              Eiropas Savienības pilsonība.

                        Kandidāti tiek aicināti vērst uzmanību uz to, ka papildus obligātām prasībām iepriekš minētā komiteja īpaši ņems vērā kandidātu spējas strādāt koleģiālā struktūrā daudznacionālā un daudzvalodu vidē, kā arī kandidātu pieredzes, kas atbilst amata pienākumiem, veidu, nozīmību un ilgumu.

                  6.

                  Kandidāti kopā ar pieteikumu iesniedz curriculum vitae un motivācijas vēstuli, kā arī apstiprinošo dokumentu fotokopijas.
                  Pieteikums nosūta uz šādu adresi:

                              Eiropas Savienības Padomes Ģenerālsekretariāts

                                          —

                                          Kandidatūras pieteikums Civildienesta tiesai

                        Pieteikums ir jānosūta tikai ierakstītā vēstulē līdz ….. (tiks ņemts vērā pasta zīmoga datums).

         (1)  OV L 333, 9.11.2004., 7. lpp.

         (2)  OV L 33, 5.2.2005., 1. lpp.


title: 2012/235/ES: Eiropas Centrālās bankas Lēmums ( 2012. gada 29. marts ) par TARGET2 vērtspapīriem Valdes izveidi un Lēmuma ECB/2009/6 atcelšanu (ECB/2012/6)

text:
               1.5.2012

               LV

               Eiropas Savienības Oficiālais Vēstnesis

               L 117/13

         EIROPAS CENTRĀLĀS BANKAS LĒMUMS
   (2012. gada 29. marts)
   par TARGET2 vērtspapīriem Valdes izveidi un Lēmuma ECB/2009/6 atcelšanu
   (ECB/2012/6)
   (2012/235/ES)
   EIROPAS CENTRĀLĀS BANKAS PADOME,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1., 12.1. un 12.3. pantu, kā arī 17., 18. un 22. pantu,
   ņemot vērā 2010. gada 21. aprīļa Pamatnostādni ECB/2010/2 par TARGET2 vērtspapīriem (1),
   ņemot vērā 2009. gada 19. marta Lēmumu ECB/2009/6 par TARGET2-Vērtspapīriem programmas Valdes (TARGET2-Securities Programme Board) izveidi (2),
   tā kā:

               (1)

               Eiropas Centrālās bankas (ECB) Padome savā 2006. gada 6. jūlija sanāksmē nolēma sadarbībā ar centrālajiem vērtspapīru depozitārijiem (CVD) un citiem tirgus dalībniekiem izvērtēt iespēju veidot jaunu Eurosistēmas pakalpojumu vērtspapīru norēķiniem, sauktu par TARGET2 vērtspapīriem (T2V). Eiropas Centrālo banku sistēmas un Eiropas Centrālās bankas Statūtu (turpmāk – “ECBS Statūti”) 17., 18. un 22. pantā noteikto uzdevumu ietvaros Eurosistēma T2V veidos kā pakalpojumu, kas balstīsies uz vienotu platformu, kura sniedz iespēju neitrāli un bez robežām veikt naudas un vērtspapīru pamatnorēķinus visā Eiropā, un ka šo pakalpojumu piedāvās CVD, lai tie saviem klientiem varētu integrētā tehniskā vidē sniegt saskaņotus un standartizētus norēķinu pakalpojumus saskaņā ar piegādes pret samaksu principu, izmantojot centrālo banku naudas līdzekļus.

               (2)

               ECB Padome 2008. gada 17. jūlijā nolēma uzsākt T2V izveidi un nodrošināt tās pabeigšanai nepieciešamos līdzekļus. Balstoties uz Deutsche Bundesbank, Banco de España, Banque de France un Banca d’Italia (turpmāk “4CB”) piedāvājumu, ECB Padome nolēma, ka šīs nacionālās centrālās bankas (NCB) izveidos un nodrošinās T2V darbību.

               (3)

               T2V programmas Valde tika izveidota kā racionalizēta pārvaldības struktūra, kas ECB Padomei sniedz priekšlikumus par būtiskākajiem stratēģiskajiem jautājumiem un pilda tehniska rakstura uzdevumus, kā arī nodrošina efektīvu un lietderīgu T2V darba organizāciju, iesaistot iekšējās un ārējās ieinteresētās puses.

               (4)

               Saskaņā ar ECBS Statūtu 12.1. pantā noteikto decentralizācijas principu darbības, kas ietilpst Eurosistēmas uzdevumos, veic NCB, ciktāl tas tiek uzskatīts par iespējamu un lietderīgu. Tādēļ Eurosistēmas centrālās bankas T2V Valdei uzticēs uzdevumus, kas tai ļaus būt pilnībā darboties spējīgai un rīkoties visas Eurosistēmas vārdā.

               (5)

               Saskaņā ar T2V Pārvaldības regulējumu T2V Valde aizstās T2V programmas Valdi.

               (6)

               Tādēļ Lēmums ECB/2009/6 jāatceļ,

         IR PIEŅĒMUSI ŠO LĒMUMU.
   1. pants
   Definīcijas
   Šajā lēmumā termini lietoti tādā nozīmē, kāda tiem ir Pamatnostādnē ECB/2010/2 un T2V Pamatlīgumā, ko ECB Padome apstiprināja 2011. gada 17. novembrī.
   2. pants
   T2V Valde
   1.   T2V Valde tiek izveidota kā racionalizēta Eurosistēmas pārvaldības struktūra, kuras uzdevums ir sniegt ECB Padomei priekšlikumus par būtiskākajiem stratēģiskajiem jautājumiem un pildīt ECB Padomes uzticētos uzdevumus.
   2.   T2V Valdes pilnvaras, t. sk. tās mērķi, pienākumi, uzdevumi, sastāvs, darbības procedūras un budžets izklāstīti šī lēmuma I pielikumā.
   3.   T2V Valdes Reglaments izklāstīts šī lēmuma II pielikumā.
   4.   T2V Valdes locekļu Ētikas kodekss izklāstīts šī lēmuma III pielikumā.
   5.   T2V Valdes locekļu, kas nav centrālās bankas darbinieki, atlases, iecelšanas un aizstāšanas procedūras un prasības izklāstītas šī lēmuma IV pielikumā.
   6.   T2V Valde sāk darbu 2012. gada jūlijā.
   3. pants
   Atcelšana
   Lēmums ECB/2009/6 tiek atcelts.
   4. pants
   Pārejas noteikumi
   T2V programmas Valdes locekļi turpina pildīt savus pienākumus, līdz iecelti visi T2V Valdes locekļi ar balsstiesībām.
   5. pants
   Nobeiguma noteikums
   Šis lēmums stājas spēkā 2012. gada 29. martā.

      Frankfurtē pie Mainas, 2012. gada 29. martā

            ECB prezidents

         Mario DRAGHI

      (1)  OV L 118, 12.5.2010., 65. lpp.

      (2)  OV L 102, 22.4.2009., 12. lpp.

      I PIELIKUMS

         T2V VALDE

         PILNVARAS

      IEVADS
      Saskaņā ar Līgumu par Eiropas Savienības darbību un Eiropas Centrālo banku sistēmas un Eiropas Centrālās bankas Statūtiem Eurosistēma piedāvās T2V pakalpojumus centrālajiem vērtspapīru depozitārijiem (CVD) Eiropā. T2V galvenais mērķis ir veicināt pēctirdzniecības integrāciju, sniedzot iespēju visā Eiropā neitrāli un bez robežām veikt naudas un vērtspapīru pamatnorēķinus, izmantojot centrālo banku naudas līdzekļus, tā lai CVD saviem klientiem varētu integrētā tehniskā vidē ar pārrobežu spējām sniegt saskaņotus un standartizētus norēķinu pakalpojumus.
      T2V VALDES PIENĀKUMI
      Neierobežojot Eiropas centrālās bankas (ECB) Padomes galīgā lēmuma pieņemšanas tiesības, ECB Padome uzticējusi T2V Valdei veikt precīzi noteiktus uzdevumus saistībā ar T2V programmu un T2V pakalpojumu sniegšanu. Ar T2V saistītu jaunu jautājumu gadījumā ECB Padome var T2V Valdei uzticēt citus precīzi noteiktus uzdevumus, par kuriem parasti atbild ECB Padome. Ņemot vērā ECB Padomes galīgo kompetenci T2V jautājumos, jebkādus tās uzdevumus, kuru izpilde uzticēta T2V Valdei, var veikt arī pati ECB Padome. T2V Valdes darbība balstās arī uz T2V Protokolu, ko parakstījušas Eurosistēmas centrālās bankas.
      T2V Valde rīkojas T2V tiesiskā regulējuma ietvaros (jo īpaši Pamatlīgumus, Valūtas dalības līgumus, 2011. gada 20. aprīlī pieņemto 2. līmeņa–3. līmeņa līgumu, kā arī Pamatnostādni ECB/2010/2).
      T2V Valde nodrošina, ka T2V programma tiek realizēta:

                  a)

                  atbilstoši tirgus prasībām, kas atspoguļotas Lietotāju prasību dokumentā (LPD);

                  b)

                  T2V finanšu režīma robežās;

                  c)

                  ECB Padomes noteiktajā laikā.

            Paredzēts, ka T2V Valde no 2012. gada jūlija pārņem T2V programmas Valdes pienākumus un uzdevumus. Šīs pilnvaras ir spēkā līdz T2V pārejas perioda beigām, kad tās tiks pārskatītas.
      Pēc T2V programmas ieviešanas T2V Valde nodrošina T2V sistēmas raitu darbību saskaņā ar attiecīgajiem tehniskajiem un juridiskajiem dokumentiem. T2V Valde veicina arī T2V pakalpojumu turpmāku pielāgošanu tirgus nākotnes vajadzībām.
      UZDEVUMI
      ECB Padome T2V Valdei uzticējusi šādus uzdevumus:

                  1.

                  Priekšlikumu izstrāde ECB Padomes lēmumiem par:

                              a)

                              T2V vispārējo stratēģiju;

                              b)

                              T2V pārvaldību;

                              c)

                              T2V finansēm, t. sk.:

                                          i)

                                          T2V finanšu režīma galvenajām iezīmēm ( jo īpaši budžetu, tā lielumu, aptverto laika posmu, finansējumu);

                                          ii)

                                          finansiālo risku regulāru analīzi, kuriem pakļauta Eurosistēma;

                                          iii)

                                          pārvaldības noteikumiem attiecībā uz T2V projekta kontu, kas atvērts ECB un ko Eurosistēmas vārdā pārvalda T2V Valde;

                                          iv)

                                          T2V izmaksu metodoloģiju;

                                          v)

                                          T2V cenu politiku;

                              d)

                              vispārējo T2V programmas plānu;

                              e)

                              LPD grozījumu lūgumu atļaušanu un prioritātes noteikšanu;

                              f)

                              līgumiem, ko slēdz starp Eurosistēmu un ārējām ieinteresētajām pusēm;

                              g)

                              T2V riska vadības sistēmu;

                              h)

                              Pakalpojumu līmeņa līgumiem ar CVD, nacionālajām centrālajām bankām (NCB) un 4CB;

                              i)

                              T2V testēšanas un pārejas stratēģijām;

                              j)

                              sakaru pakalpojumu stratēģiju;

                              k)

                              krīzes vadības stratēģiju;

                              l)

                              T2V Pakalpojumu aprakstu;

                              m)

                              atbildību un citām prasībām;

                              n)

                              CVD atbilstību CVD atbilstības kritērijiem.

                  2.

                  T2V pārvaldība/vadība un attiecības ar 4CB
                  T2V Valde:

                              a)

                              veic T2V programmas un T2V pakalpojumu vispārējo pārvaldību;

                              b)

                              izstrādā detalizētu plānu, balstoties uz vispārējo T2V programmas plānu, ko apstiprinājusi ECB Padome;

                              c)

                              vienojas par grozījumiem 2. līmeņa–3. līmeņa līgumā un iesniedz tos apstiprināšanai ECB Padomē;

                              d)

                              nodibina regulārus kontaktus ar 4CB nolūkā saņemt visu informāciju, kas tai nepieciešama uzdevumu izpildei saskaņā ar 2. līmeņa–3. līmeņa līgumu;

                              e)

                              apspriež un apstiprina 4CB iesniegtos dokumentus (Vispārējās funkcionālās specifikācijas, Sīki izstrādātās lietotāju funkcionālās specifikācijas un Lietotāju rokasgrāmatas) saskaņā ar iepriekš noteiktiem kvalitātes standartiem, un nodrošina, ka tie atbilst LPD;

                              f)

                              apstiprina 4CB priekšlikumus, jo īpaši tos, kas attiecas uz IT stratēģiju, tīkla pakalpojumu sniegšanu un kapacitātes plānošanu, kas cieši saistīta ar T2V;

                              g)

                              koordinē atbilstošu izmaiņu vadības procesu saistībā ar T2V darbību noteicošo dokumentu kopumu un apstiprināto izmaiņu prioritātes noteikšanu saistībā ar jaunām T2V versijām;

                              h)

                              nosaka testu scenārijus Eurosistēmas akcepttestiem un koordinē testus, kuros iesaistītas dažāda veida ieinteresētās puses;

                              i)

                              izveido struktūrvienību, kas atbild par lietotāju pārbaudēm saskaņā ar Pamatlīgumā un Valūtas dalības līgumā iekļautajiem lietotāju pārbaužu grafikiem;

                              j)

                              ievieš T2V riska vadības sistēmu ECB Padomes noteikto parametru robežās;

                              k)

                              ievieš T2V pārejas stratēģiju ECB Padomes noteikto parametru robežās;

                              l)

                              ievieš T2V darbības principus, t. sk. darbības traucējumu un krīzes pārvaldības stratēģiju, ECB Padomes noteikto parametru robežās;

                              m)

                              nodrošina T2V pakalpojumu stabilu darbību un kvalitāti;

                              n)

                              nodrošina T2V pakalpojumu atbilstību regulējošām un pārraudzības prasībām.

                  3.

                  Attiecības ar ārējām ieinteresētajām personām
                  T2V Valde:

                              a)

                              nodrošina, ka T2V pakalpojumi atbilst tirgus prasībām;

                              b)

                              mijiedarbojas ar CVD un centrālajām bankām, lai sekmētu to pāreju uz T2V;

                              c)

                              kopā ar Eurosistēmas centrālajām bankām ved sarunas ar Pamatlīguma un Valūtas dalības līguma parakstītājām CVD un ārpus euro zonas esošām centrālajām bankām par grozījumiem minētajos līgumos;

                              d)

                              koordinē rīcību ar citām T2V Pārvaldības struktūrām, jo īpaši CVD Vadības grupu, Ārpus euro zonas valūtu vadības grupu un T2V Konsultatīvo grupu;

                              e)

                              mijiedarbojas ar sakaru pakalpojumu sniedzējiem;

                              f)

                              pēc apspriešanās ar CVD Vadības grupu un Ārpus euro zonas valūtu vadības grupu ieceļ tehnisko grupu priekšsēdētājus un saņem tehnisko grupu ziņojumus;

                              g)

                              saskaņā ar Pamatlīgumā un Valūtas dalības līgumā paredzēto Strīdu izšķiršanas un izskatīšanas procedūru un savām pilnvarām apspriež, koordinē un veicina iespējamos risinājumus, izšķirot strīdus, kas saistībā ar T2V rodas ar iesaistītajām CVD un centrālajām bankām;

                              h)

                              sniedz attiecīgo informāciju kompetentajām regulatīvajām un pārraudzības iestādēm;

                              i)

                              kopā ar ECB T2V programmas biroju un centrālo banku speciālistu tīklu pilda galveno lomu, veicot saziņu par T2V ar tirgus dalībniekiem un publiskajām iestādēm;

                              j)

                              veicina un sekmē ar T2V saistīto saskaņošanas darbu;

                              k)

                              cieši sadarbojas ar visām attiecīgajām publiskajām iestādēm vai privātajām struktūrām (piemēram, Eiropas Komisiju, Eiropas Parlamentu, vērtspapīru regulatoriem) saistībā ar visām attiecīgajām iniciatīvām vērtspapīru mijieskaita un norēķinu jomā;

                              l)

                              nodrošina caurredzamību, savlaicīgi un pastāvīgi publicējot attiecīgo dokumentāciju.

                  4.

                  T2V finanšu režīms
                  T2V Valde pārvalda T2V finanšu režīmu saskaņā ar Pamatnostādni ECB/2010/2.
                  T2V Valde no darbības posma sākuma regulāri sniedz tādus finanšu pārskatus līgumslēdzējām CVD un ārpus euro zonas esošām NCB, kas pietiekami plaši atspoguļo komercdarbības un finanšu stāvokli, darbību rezultātus un stāvokli T2V izmaksu atgūšanas jomā.
                  Pirms tāda priekšlikuma iesniegšanas ECB Padomei, kas attiecas uz T2V finanšu režīmu un ar ko groza T2V pakalpojumu cenas, apspriežas ar CVD Vadības grupu, Ārpus euro zonas valūtu vadības grupu, T2V Konsultatīvo grupu un attiecīgajām Eiropas Centrālo banku sistēmas komitejām.
                  ECB sniedz pienācīgu atbalstu T2V Valdei, ciktāl tas nepieciešams. Šāda atbalsta radītās izmaksas tiek atlīdzinātas ECB.
                  T2V Valde arī:

                              a)

                              pārvalda T2V budžetu, izmantojot T2V projekta kontu;

                              b)

                              apstiprina maksājumu veikšanu 4CB saskaņā ar noteikto maksājumu grafiku, ko apstiprinājusi ECB Padome, pēc tam, kad T2V Valde ir apstiprinājusi 4CB īstenojamos rezultātus;

                              c)

                              apstiprina tāda papildu atbalsta izmaksas, ko saskaņā ar 2. līmeņa–3. līmeņa līgumu 4CB sniedz Eurosistēmas centrālajām bankām;

                              d)

                              apstiprina tādu maksājumu veikšanu ECB, kas tai radušies saistībā ar T2V;

                              e)

                              apstiprina un uzsāk maksājumu saņemšanu no T2V klientiem un atmaksas veikšanu Eurosistēmas centrālajām bankām.

            SASTĀVS
      Visus T2V Valdes locekļus ieceļ ECB Padome. Locekļi, rīkojoties T2V Valdes locekļu statusā, kolektīvi ziņo tikai ECB lēmējinstitūcijām un ievēro principus, kas noteikti III pielikumā izklāstītajā T2V Valdes Ētikas kodeksā. Rīkojoties šādā statusā, locekļi no Eurosistēmas centrālajām bankām un ārpus euro zonas esošām centrālajām bankām var lūgt padomu citiem savu iestāžu darbiniekiem. Tomēr T2V Valdes locekļi nekādā gadījumā nevar pieņemt norādījumus no savām iestādēm vai apņemties paust noteiktu nostāju apspriešanās un balsošanās procesā T2V Valdē.
      T2V Valdes sastāvā ir:

                  a)

                  priekšsēdētājs, kurš ir ECB augstākā līmeņa vadītājs;

                  b)

                  deviņi locekļi no citām Eurosistēmas NCB, t. sk. no Deutsche Bundesbank, Banco de España, Banque de France un Banca d’Italia;

                  c)

                  viens loceklis no ārpus euro zonas esošas centrālās bankas, kas parakstījusi Valūtas dalības līgumu (vai divi šādi locekļi, ja norēķinu apjoms valūtās, kas nav euro, ir vismaz 20 % no euro zonas apjoma);

                  d)

                  divi locekļi bez balsstiesībām, kuri nav saistīti ar centrālajām bankām un kuriem ir vērā ņemama pieredze augstākā līmeņa vadītāja amatā vērtspapīru norēķinu nozarē un, iespējams, projektu vadības pieredze, un kuri nav interešu konfliktā.

            Priekšsēdētājam palīdz priekšsēdētāja vietnieks, kuru ieceļ ECB Padome. Priekšsēdētāja vietnieks ir loceklis, kurš aizstāj priekšsēdētāju viņa prombūtnē. Ja piegādes pret samaksu (DvP) apjoms T2V, veicot norēķinus valūtās, kas nav euro, ir vismaz 40 % no DvP apjoma, veicot norēķinus euro, iesaistītās ārpus euro zonas esošās centrālās bankas var ieteikt kandidātu priekšsēdētāja vietnieka amatam.
      T2V Valdes locekļu pilnvaras ilgst 24 mēnešus un var tikt pagarinātas.
      ECB Padome, pamatojoties uz ECB Valdes priekšlikumu, pieņem lēmumu par T2V Valdes sastāvu. Otrajā rindkopā minēto a) līdz c) kategoriju kandidātu pieteikumus iesniedz attiecīgās centrālās bankas vadītājs/prezidents. ECB Valde dod priekšroku kandidātam, kurš savā centrālajā bankā pakļauts tieši augstākajai pārvaldes struktūrai. Valde savā priekšlikumā nodrošina pienācīgi līdzsvarotu attiecību starp locekļiem ar pieredzi IT jomā, projektu vadībā un vērtspapīru norēķinu nozarē (vai nu kā pakalpojumu sniedzējam, vai lietotājam).
      DARBA PROCEDŪRAS
      1.   Lēmumu pieņemšana
      Ja iespējams, T2V Valde lēmumus pieņem vienprātīgi. Tomēr, ja saprātīgā termiņā nav iespējams panākt vienprātību, priekšsēdētājs var nolemt rīkot balsošanu ar vienkāršu balsu vairākumu.
      Piemēro šādus noteikumus:

                  a)

                  T2V Valdes lēmumu pieņemšanai principā vajadzīgs vismaz septiņu locekļu kvorums;

                  b)

                  balsstiesības ir tikai iepriekš minēto a) līdz c) kategoriju locekļiem;

                  c)

                  locekļa prombūtnes gadījumā viņš var deleģēt savas balsstiesības citam loceklim, tomēr neviens loceklis nevar piedalīties balsošanā ar vairāk kā divām balsīm par katru jautājumu;

                  d)

                  vienāda balsu skaita gadījumā priekšsēdētājam ir izšķirošā balss;

                  e)

                  interešu konflikta gadījumā T2V Valdes locekļi nepiedalās lēmumu pieņemšanā un nebalso;

                  f)

                  locekļi ievēro T2V Valdes Ētikas kodeksu.

            2.   Darba apjoms un atbalsts
      Neierobežojot labas pārvaldības principus, kas noteikti Pamatnostādnes ECB/2010/2 8. pantā:

                  a)

                  priekšsēdētājs T2V vajadzībām strādā pilnu slodzi, pārējiem locekļiem vajadzētu strādāt vismaz 30 % no slodzes;

                  b)

                  atbalstu T2V Valdei sniedz ECB T2V programmas birojs;

                  c)

                  T2V Valdei palīdz programmas kontrolieris;

                  d)

                  atbalstu T2V Valdei sniedz Tehniskā komiteja, kura cenšas panākt vienprātību attiecībā uz tehniskajiem jautājumiem; ja nav iespējams panākt vienprātību, attiecīgos jautājumus iesniedz T2V Valdei;

                  e)

                  T2V Valde var izveidot citas komitejas.

            3.   Ziņošana un pārstāvība
      T2V Valde regulāri un strukturēti ziņo tieši ECB lēmējinstitūcijām. Šajā nolūkā tā vajadzības gadījumā sagatavo ziņojumus ECB lēmējinstitūcijām. Šādus ziņojumus nosūta arī Eurosistēmas IT koordinācijas komitejai (EIKK) (Eurosystem IT Steering Committee (EISC)), kura var konsultēt ECB lēmējinstitūcijas. Šādus ziņojumus informatīvā nolūkā nosūta arī Maksājumu un norēķinu sistēmu komitejai (MNSK) (Payment and Settlement Systems Committee (PSSC)).
      Ja vien T2V Valde nav nolēmusi citādi, priekšsēdētājs vada T2V Konsultatīvo grupu un veic T2V Valdes ārējo pārstāvību.
      4.   Reglaments
      Detalizētas darba procedūras nosaka T2V Valdes Reglamentā, kas izklāstīts II pielikumā.

      II PIELIKUMS

         T2V VALDE

         REGLAMENTS

      I   NODAĻA

         T2V VALDE

      1. pants
      Locekļi
      1.   T2V Valdes locekļi (turpmāk – “locekļi”) rīkojas savā vārdā un T2V programmas interesēs saskaņā ar T2V vispārīgajiem principiem. Locekļi T2V Valdes sanāksmēs pauž pilnīgi neatkarīgu nostāju.
      2.   Centrālajām bankām ir jānodrošina pietiekami daudz brīva laika saviem locekļiem, un pārējiem locekļiem ir jānodrošina pietiekami daudz brīva laika sev, lai varētu aktīvi iesaistīties T2V Valdes darbā (visiem locekļiem, izņemot priekšsēdētāju, principā vajadzētu strādāt vismaz 30 % no slodzes).
      3.   Locekļi nav tieši iesaistīti T2V pārraudzībā un tādu centrālo vērtspapīru depozitāriju pārraudzībā, kas ārpakalpojuma veidā nodevuši savas norēķinu darbības T2V. Locekļi nevar piedalīties tādu Eurosistēmas/ECBS komiteju darbā, kuras veic kādu no iepriekš minētajām pārraudzības funkcijām. Locekļi nepiedalās ne Eurosistēmas IT koordinācijas komitejas (EIKK) (Eurosystem IT Steering Committee (EISC)), ne Iekšējā audita komitejas (IAK) (Internal Auditors Committee (IAC)) darbā. Locekļu ikdienas darbs nav saistīts ar 3. līmeņa darbībām.
      4.   Locekļiem jāievēro T2V Valdes Ētikas kodekss (turpmāk – “Kodekss”), kas izklāstīts III pielikumā.
      2. pants
      Priekšsēdētājs un priekšsēdētāja vietnieks
      1.   Priekšsēdētājs ir T2V Valdes loceklis, kas strādā pilnu slodzi.
      2.   Priekšsēdētājs sadarbībā ar pārējiem locekļiem nodrošina T2V Valdes darbību, tās pilnvaru īstenošanu, reglamenta ievērošanu un efektīvu lēmumu pieņemšanu. Priekšsēdētājs jo īpaši:

                  a)

                  ierosina T2V Valdes sanāksmju darba kārtību un vada tās;

                  b)

                  ierosina gada sanāksmju grafiku;

                  c)

                  rīkojas attiecībā uz visiem administratīvajiem lēmumiem, kas saistīti ar T2V programmas biroju.

            3.   Priekšsēdētājam palīdz priekšsēdētāja vietnieks, kurš aizstāj priekšsēdētāju viņa prombūtnē. Priekšsēdētājs ziņo par savu prombūtni priekšsēdētāja vietniekam, tiklīdz tas iespējams.
      3. pants
      Sekretariāts
      1.   Priekšsēdētājs T2V Valdes sekretāra amatā ieceļ Eiropas Centrālās bankas (ECB) darbinieku ar lielu pieredzi. Priekšsēdētājs var iecelt arī sekretāra aizstājēju.
      2.   Sekretārs palīdz priekšsēdētājam un darbojas viņa vadībā. Sekretārs nodrošina laicīgu informācijas apmaiņu: a) locekļu starpā un b) starp T2V Valdi un ārējām ieinteresētajām pusēm, t. sk. jo īpaši citām Eurosistēmas un Eiropas Centrālo banku sistēmas komitejām.
      II   NODAĻA

         T2V VALDES SANĀKSMES

      4. pants
      T2V Valdes sanāksmju laiks un vieta
      1.   T2V Valde pēc priekšsēdētāja ierosinājuma lemj par to, kad notiks tās sanāksmes. T2V Valdes sanāksmes vajadzētu rīkot regulāri saskaņā ar grafiku, kas sagatavots laicīgi pirms katra gada sākuma. Sanāksmju norises biežumu nosaka, ievērojot T2V programmas plāna vajadzības.
      2.   Priekšsēdētājs var sasaukt T2V Valdes ārkārtas sanāksmes, kad vien tā uzskata to par nepieciešamu. Priekšsēdētājs sasauc ārkārtas sanāksmi, ja to pieprasa vismaz trīs locekļi.
      3.   T2V Valdes sanāksmes parasti notiek ECB telpās.
      4.   Sanāksmes var noturēt arī ar telekonferences palīdzību, izņemot, ja pret to iebilst vismaz trīs locekļi.
      5. pants
      Dalība T2V Valdes sanāksmēs
      1.   Saskaņā ar labas pārvaldības principiem locekļi regulāri piedalās T2V Valdes sanāksmēs. Locekļi piedalās tikai personīgi, un viņus nevar aizstāt.
      2.   T2V Valdes sanāksmēs piedalās tikai locekļi un citas personas, kuras uzaicinājis priekšsēdētājs.
      6. pants
      T2V Valdes sanāksmju norise
      1.   T2V Valdes darba valoda ir angļu valoda.
      2.   T2V Valde apstiprina katras sanāksmes darba kārtību. Sekretārs parasti sagatavo pagaidu darba kārtību, par kuru atbild priekšsēdētājs, un nosūta to locekļiem vismaz piecas darba dienas pirms sanāksmes. Pēc priekšsēdētāja vai jebkura cita T2V Valdes locekļa priekšlikuma T2V Valde var pieņemt lēmumu svītrot jautājumus pagaidu darba kārtībā vai papildināt pagaidu darba kārtību. Jautājumu svītro no darba kārtības, ja papildu dokumenti nav savlaicīgi iesniegti locekļiem un to pieprasa vismaz trīs locekļi.
      3.   Sekretārs parasti nosūta locekļiem attiecīgos dokumentus, kuru apspriešana paredzēta sanāksmē, vismaz piecas darba dienas pirms sanāksmes. Tomēr maza apjoma dokumentus var nosūtīt vienu darba dienu pirms sanāksmes. Dokumentus, kas nosūtīti mazāk kā divas darba dienas pirms sanāksmes, uzskata par informatīviem dokumentiem, kuri nevar būt pamats T2V Valdes lēmuma pieņemšanai, izņemot, ja visi locekļi vienojas par pretējo.
      4.   Sekretārs pēc katras T2V Valdes sanāksmes sagatavo protokola projektu, kurā iekļauj izskatītos jautājumus un apspriešanās iznākumu. Nostāju, ko sanāksmē pauduši atsevišķi locekļi, protokola projektā iekļauj pēc pieprasījuma. Protokola projektu nosūta locekļiem piecu darba dienu laikā pēc sanāksmes.
      5.   Sekretārs pēc katras T2V sanāksmes sagatavo arī darbību saraksta projektu, kurā ir uzskaitīti sanāksmes laikā uzticētie un noteiktie uzdevumi un to izpildes termiņi un kuru nosūta locekļiem piecu darba dienu laikā pēc sanāksmes.
      6.   Locekļi piecu darba dienu laikā pēc protokola un darbību saraksta projektu saņemšanas sniedz sekretāram komentārus par tiem. Protokola un darbību saraksta projektus iesniedz T2V Valdei apstiprināšanai tās nākamajā sanāksmē (vai – vajadzības gadījumā – ātrāk, izmantojot rakstisko procedūru), un tos paraksta priekšsēdētājs.
      7. pants
      Lēmumu pieņemšana T2V Valdē
      1.   Ciktāl tas iespējams, T2V Valde lēmumus pieņem vienprātīgi.
      2.   Lai T2V Valde varētu pieņemt lēmumu, vajadzīgs vismaz septiņu locekļu kvorums. Ja kvoruma nav, priekšsēdētājs var sasaukt ārkārtas sanāksmi, kurā lēmumus ir iespējams pieņemt bez vajadzīgā kvoruma.
      3.   Balsošana T2V Valdē vajadzības gadījumā notiek pēc priekšsēdētāja pieprasījuma. Priekšsēdētājs balsošanu ierosina arī pēc jebkura balsstiesīgā locekļa pieprasījuma. Saskaņā ar Kodeksu un ievērojot tajā izklāstīto, interešu konflikta gadījumā T2V Valdes locekļi nedrīkst balsot. Locekļa prombūtnes gadījumā viņš var deleģēt savas balsstiesības citam loceklim, tomēr neviens loceklis nevar piedalīties balsošanā ar vairāk kā divām balsīm par katru jautājumu.
      4.   Priekšsēdētājs var ierosināt aizklātu balsošanu, ja to pieprasa vismaz trīs locekļi.
      5.   Lēmumus var pieņemt arī, izmantojot rakstisko procedūru, izņemot, ja pret to iebilst vismaz trīs locekļi. Attiecībā uz rakstisko procedūru ir jāievēro šādas prasības: i) katram loceklim parasti nepieciešamas vismaz divas dienas apsvēršanai un ii) katrs šāds lēmums ir jāatspoguļo nākamās T2V Valdes sanāksmes protokolā.
      6.   Priekšlikumu, kas atbalstīts ar vienkāršu balsu vairākumu, uzskata par apstiprinātu. Vienāda balsu skaita gadījumā priekšsēdētājam ir izšķirošā balss. Priekšsēdētāja vietniekam, aizstājot priekšsēdētāju prombūtnes laikā, nav izšķirošās balss.
      III   NODAĻA

         SAZIŅA UN CAURREDZAMĪBA

      8. pants
      Ārējā saziņa
      1.   Priekšsēdētājs regulāri informē ieinteresētās puses par T2V programmas īstenošanas gaitu. Priekšsēdētājs kopā ar sekretāru nodrošina caurredzamību, savlaicīgi un pastāvīgi publicējot attiecīgo dokumentāciju T2V interneta vietnē, ievērojot Kodeksā paredzētos pienākumus attiecībā uz konfidencialitāti.
      2.   Locekļiem iepriekš jāinformē priekšsēdētājs par katru apņemšanos veikt būtisku ārēju pārstāvību saistībā ar T2V Valdes pienākumiem un uzdevumiem, piemēram, uzstāšanos konferencē par T2V jautājumiem vai tikšanos ar T2V ieinteresētajām pusēm, un jāiesniedz T2V Valdei rakstisks kopsavilkums piecu darba dienu laikā pēc attiecīgā pasākuma. Visai būtiskajai ārējai saziņai jāatbilst Eurosistēmas un T2V programmas interesēm, un to jāveic, ievērojot ECB Padomes un T2V Valdes lēmumus.
      3.   T2V Valde norīko locekli/locekļus un/vai T2V atbalstošos ECB/nacionālo centrālo banku (NCB) darbiniekus piedalīties publiskās un privātās iniciatīvās, kas saistītas ar vērtspapīru mijieskaitu un norēķiniem, un, iespējams, pārstāvēt T2V attiecīgās komitejās vai darba grupās. ECB vai NCB darbinieku šādi iecelt var tikai pēc tam, kad pārliecinās, ka attiecīgais darbinieks spēj pildīt pienākumus attiecībā uz konfidencialitāti un interešu konfliktu vismaz Kodeksā paredzēto pienākumu apjomā.
      9. pants
      Iekšējā saziņa
      1.   Ievērojot konfidencialitātes nosacījumus, T2V Valdes locekļi, kuri nav no Eurosistēmas, saņem visu to dokumentāciju par T2V, kas ECB Padomei iesniegta pēc tās sēdes, kā arī to ECB Padomes sēžu protokolu lēmumu daļu, kas attiecas uz T2V.
      2.   Tām Eurosistēmas NCB, kuru darbinieki nav T2V Valdē, ir automātiska piekļuve visai T2V Valdes dokumentācijai. Ja šādai Eurosistēmas NCB ir īpaša interese par kādu noteiktu jautājumu, tā var arī pieprasīt priekšsēdētājam iespēju piedalīties T2V Valdes komitejas darbā. Viens loceklis atbild par šādu Eurosistēmas NCB informēšanu, ja tiek uzskatīts, ka tām varētu būt īpaša interese par kādu noteiktu jautājumu. Šis loceklis var arī iesniegt šādas Eurosistēmas NCB ierosinātu jautājumu izskatīšanai T2V Valdē.
      IV   NODAĻA

         FINANŠU REŽĪMS

      10. pants
      T2V projekta konta darbība
      1.   T2V Valde Eurosistēmas vārdā pārvalda T2V projekta kontu, kas atvērts ECB un kam ir tranzīta konta statuss. T2V projekta kontu izmanto, lai: a) pārvaldītu finanšu plūsmu (jo īpaši maksājumu saņemšanu un veikšanu) starp Eurosistēmas centrālajām bankām saistībā ar T2V budžetu; un b) pārvaldītu finanšu plūsmu saistībā ar maksājumiem par T2V pakalpojumiem. T2V Valde nodrošina, ka projekta kontā vienmēr ir “nulles” vai pozitīva bilance.
      2.   Priekšsēdētājs savlaicīgi aicina Eurosistēmas NCB paredzēt to budžetos līdzekļus to izmaksu daļas segšanai (saskaņā ar T2V izmaksu sadales atslēgu) un veikt izmaksu daļas iemaksas T2V projekta kontā saskaņā ar ECB Padomes apstiprināto maksājumu grafiku.
      3.   Priekšsēdētājs pēc T2V Valdes apstiprinājuma dod rīkojumus par maksājumu veikšanu no T2V projekta konta. Tādu maksājumu veikšanu, ko saņem 4CB, uzskata par formāli apstiprinātu T2V Valdē, tiklīdz Valde ir apstiprinājusi un pieņēmusi 4CB īstenojamos rezultātus, un to apstiprināšana un pieņemšana ir formāli apstiprināta T2V Valdes sanāksmes protokolā. Maksājumus, ko saņem ECB, veic katra gada sākumā saskaņā ar vienošanos, kas paredzēta attiecībā uz T2V finansējuma robežu.
      V   NODAĻA

         AUDITS

      11. pants
      Audits
      T2V Valdes darbību pārbauda IAK.

      III PIELIKUMS

         T2V VALDE

         ĒTIKAS KODEKSS

         Ievads

      T2V Valdes sastāvā ir locekļi, kurus ieceļ ECB Padome. Locekļiem jārīkojas vienīgi T2V programmas interesēs saskaņā ar T2V vispārīgajiem principiem un jāvelta pietiekami daudz laika darbam, kas saistīts ar T2V programmu.
      T2V Valde palīdz Eiropas centrālās bankas (ECB) lēmējinstitūcijām nodrošināt veiksmīgu un savlaicīgu T2V programmas izpildi un ziņo ECB Padomei. Lai ECB Padome varētu pieņemt lēmumus neatkarīgi un uz pilnvērtīgas informācijas pamata, ir svarīgi, ka T2V Valdes darbu neietekmē apstākļi, kas varētu būt iemesls kāda T2V Valdes locekļa interešu konfliktam.
      Eurosistēmas/Eiropas Centrālo banku sistēmas (ECBS) labas reputācijas un uzticamības, kā arī T2V programmas juridiskās stabilitātes nodrošināšanai ir svarīgi arī, ka T2V Valdes locekļi faktiski un acīmredzami rīkojas Eurosistēmas kopīgo interešu un jo īpaši T2V programmas interešu labā. Tādēļ locekļiem vajag: a) izvairīties no interešu konflikta situācijām, tostarp iespējamām; b) saskarsmē ar publiskām iestādēm, centrālajām bankām, ražošanas nozaru pārstāvjiem un citām ārējām ieinteresētajām pusēm, kas iesaistītas T2V izstrādāšanā, izveidē un darbībā, rīkoties tikai kā Eurosistēmas un T2V Valdes locekļiem; un c) nodrošināt objektīvu, neitrālu un godīgu konkurenci to iespējamo piegādātāju starpā, kuri ir ieinteresēti T2V programmā.
      Eiropas Centrālo banku sistēmas un Eiropas Centrālās bankas Statūtu (turpmāk – “ECBS Statūti”) 37.1. pantā paredzēto pienākumu ievērot dienesta noslēpumus piemēro gan ECB darbiniekiem, gan nacionālo centrālo banku (NCB) darbiniekiem, kuri veic ECBS uzdevumus, un šis pienākums aptver konfidenciālu informāciju attiecībā uz tirdzniecības noslēpumiem un informāciju, kurai ir komerciāla vērtība. Tādu pašu pienākumu piemēro T2V Valdes locekļiem, kuri nav saistīti ar centrālajām bankām. T2V Valdes locekļi, kuri nav saistīti ar centrālajām bankām, ievēro arī jebkurus ētikas papildu noteikumus, kas viņiem var tikt noteikti vēstulē par apstiprināšanu amatā un līgumā ar ECB.
      Ētikas standartu noteikšana attiecībā uz profesionālo integritāti, godīgas konkurences principu, izvairīšanos no interešu konfliktiem un Eurosistēmas radītas vai trešo personu sniegtas konfidenciālas informācijas aizsardzību, Eurosistēmas/ECBS vispārējo ieguvumu dēļ vienlaikus daloties zināšanās un pieredzē par noteiktām T2V programmas jomām tikai T2V Valdē, ir lietderīga un atbilst labai administratīvajai praksei. Turklāt lietderīgi un labai administratīvajai praksei atbilstoši ir arī tiesiskās aizsardzības līdzekļi, ko attiecībā uz šī Ētikas kodeksa (turpmāk – “Kodekss”) pārkāpumu gadījumiem būtu jāparedz tiem T2V valdes locekļiem piemērojamos darba līgumu noteikumos, kuri ir ECB darbinieki, un līdzvērtīgos tiem locekļiem piemērojamos noteikumos, kuri ir NCB darbinieki. Tādus pašus noteikumus piemēro T2V Valdes locekļiem, kuri nav saistīti ar centrālajām bankām.
      Šis kodekss neierobežo tādu citu ētikas noteikumu prasības, ko, iespējams, piemēro T2V Valdes locekļiem saistībā ar ECB darbinieka vai NCB darbinieka pienākumu pildīšanu.
      1.   Definīcijas

      Šajā Kodeksā:

                  a)

                  “priekšsēdētājs” ir persona, ko ieceļ ECB Padome un kas vada T2V Valdes darbu;

                  b)

                  “priekšsēdētāja vietnieks” ir persona, ko ieceļ ECB Padome un kas aizstāj priekšsēdētāju viņa prombūtnē;

                  c)

                  “konfidenciāla informācija”, neierobežojot ECBS Statūtu 37.1. pantā paredzēto pienākumu ievērot dienesta noslēpumus un saskaņā ar ECB konfidencialitātes režīmu klasificētos dokumentus, ko izsniedz katram T2V Valdes loceklim, ir: i) Eurosistēmas vai trešo personu tirdzniecības noslēpumi un visa informācija, kurai ir komerciāla vērtība nolūkos, kas nav T2V Valdes darba nolūki; ii) visa informācija, kuras neatļauta atklāšana nodarītu kaitējumu Eurosistēmas būtiskām interesēm; un iii) visa informācija, kuru saprātīga persona uzskatītu par konfidenciālu; “konfidenciāla informācija” neietver informāciju, kura: i) kura ir vai kļūst pieejama sabiedrībai veidā, kas nav saistīts ar šī Kodeksa pārkāpumu; vai ii) kuru neatkarīgi izstrādājusi trešā persona bez piekļuves konfidenciālai informācijai; vai iii) kurai ir jābūt pieejamai saskaņā ar tiesību aktiem, kā izklāstīts 3. sadaļā;

                  d)

                  “loceklis, kurš nav saistīts ar centrālajām bankām” ir loceklis, kurš nav ECB vai NCB darbinieks;

                  e)

                  “pilnvaras” ir I pielikumā izklāstītās pilnvaras;

                  f)

                  “loceklis” ir T2V Valdes loceklis, tostarp arī priekšsēdētājs;

                  g)

                  “iespējamie piegādātāji” ir komerciālās struktūras, kas ir ieinteresētas piegādāt ar T2V saistītas preces un/vai sniegt pakalpojumus euro zonas vai ārpus euro zonas esošai centrālajai bankai, kura apņēmusies veikt norēķinus savā nacionālajā valūtā, izmantojot T2V.

            2.   Izvairīšanās no interešu konfliktiem

                  2.1.

                  Interešu konflikts pastāv, ja tādu preču piegādes un/vai pakalpojumu sniegšanas gadījumā, kas saistītas ar T2V Valdes pilnvaru darbības jomu, loceklis ir komerciāli vai profesionāli ieinteresēts attiecībā uz kādu iespējamo piegādātāju īpašumtiesību, kontroles tiesību vai veikto ieguldījumu dēļ, kas ietekmē vai varētu ietekmēt locekļa pienākumu neatkarīgu un objektīvu izpildi.

                  2.2.

                  Locekļi rīkojas Eurosistēmas un T2V programmas kopīgo interešu labā. Viņi izvairās no situācijām, kas varētu radīt interešu konfliktu.

                  2.3.

                  Ja pastāv vai varētu rasties interešu konflikts saistība ar T2V Valdes uzdevumiem, attiecīgais loceklis ziņo par pastāvošo vai iespējamo interešu konfliktu atbilstības novērtēšanas struktūrvienībai savā centrālajā bankā (loceklis, kurš nav saistīts ar centrālajām bankām, ziņo ECB pilnvarotajam ētikas jomā), izmantojot 2. papildinājumā iekļauto veidlapu un vienlaicīgi informējot arī priekšsēdētāju. Ja atbilstības novērtēšanas struktūrvienība (locekļa, kurš nav saistīts ar centrālajām bankām, gadījumā – ECB pilnvarotais ētikas jomā) secina, kas interešu konflikts pastāv, tā/tas sniedz ieteikumu attiecīgās centrālās bankas vadītājam (locekļa, kurš nav saistīts ar centrālajām bankām, gadījumā – ECB prezidentam) par to, kā pienācīgi atrisināms interešu konflikta gadījums, un attiecīgās centrālās bankas vadītājs/prezidents bez kavēšanās ziņo par to priekšsēdētājam. Vadītājs/prezidents sniedz priekšsēdētājam ziņas, kas nepieciešamas, lai būtu visa informācija interešu konflikta gadījuma pienācīgai atrisināšanai.

                  2.4.

                  Ja T2V Valdes sanāksmes laikā loceklis konstatē, ka cita locekļa dalība T2V Valdes apspriedēs, balsošanā vai rakstiskajā procedūrā varētu radīt interešu konfliktu, viņš par to nekavējoties ziņo priekšsēdētājam.

                  2.5.

                  Priekšsēdētājs aicina locekli, kurš identificējis pastāvošu vai iespējamu interešu konfliktu saskaņā ar 2.3. sadaļu, vai locekli, par kura iespējamo interešu konfliktu ziņots saskaņā ar 2.4. sadaļu, sniegt paskaidrojumu par pastāvošo vai iespējamo interešu konfliktu. Ja locekļa paskaidrojumi neapmierina priekšsēdētāju, attiecīgo jautājumu svītro no darba kārtības. Priekšsēdētājs bez kavēšanās ziņo atbilstības novērtēšanas struktūrvienībai attiecīgajā centrālajā bankā (locekļa, kas nav centrālās bankas darbinieks, gadījumā – ECB pilnvarotajam ētikas jomā) un, ja vajadzīgs, ECB Padomei par katru šādu gadījumu.

                  2.6.

                  Ja 2.3., 2.4. vai 2.5. sadaļu piemēro priekšsēdētājam, priekšsēdētājs ziņo priekšsēdētāja vietniekam.

                  2.7.

                  Loceklis nedrīkst balsot par jautājumu, kas saistīts ar locekļa interešu konfliktu. Tas attiecas arī uz locekļiem no 4CB darbinieku vidus, ja T2V Valde lemj par 4CB īstenojamo rezultātu apstiprināšanu.

            3.   Pienācīga konfidenciālas informācijas izmantošana

                  3.1.

                  Locekļi izmanto konfidenciālu informāciju tikai Eurosistēmas un T2V programmas vajadzībām, to interesēs un saskaņā ar T2V Valdes pilnvarām.

                  3.2.

                  Locekļi nedrīkst atklāt konfidenciālu informāciju trešajām personām, savukārt locekļi, kuri ir ECB vai NCB darbinieki, drīkst atklāt konfidenciālu informāciju savas vai citas centrālās bankas darbiniekiem tikai tad, ja tas noteikti nepieciešams padoma sniegšanai vai viedokļa izveidošanai par kādu noteiktu jautājumu. Locekļi principā nedrīkst atklāt konfidenciālu informāciju, kas apzīmēta ar “tikai locekļiem”, savas vai citas centrālās bankas darbiniekiem, izņemot, ja T2V Valde lemj citādi.

                  3.3.

                  Locekļi veic visus vajadzīgos pasākumus, lai novērstu konfidenciālas informācijas nejaušu atklāšanu vai neatļautu piekļuvi tai.

                  3.4.

                  Locekļi nedrīkst izmantot piekļuvi konfidenciālai informācijai tādas struktūru vajadzībām, kas nav Eurosistēmā, kā arī tad, ja piekļuve nav pienācīgi pamatota ar attiecīgās centrālās bankas vajadzībām.

                  3.5.

                  Ja tādas jurisdikcijas tiesa vai regulatīvā, uzraudzības vai cita kompetentā iestāde, kurai pakļauts loceklis, izdod rīkojumu loceklim atklāt konfidenciālu informāciju vai nodrošināt piekļuvi tai, viņš:

                              a)

                              ja tiesību akti to pieļauj, ātri un pēc iespējas detalizēti ziņo par to priekšsēdētājam un atbilstības novērtēšanas struktūrvienībai attiecīgajā centrālajā bankā (locekļa, kurš nav saistīts ar centrālajām bankām, gadījumā – ECB pilnvarotajam ētikas jomā);

                              b)

                              vēršas pie tiesību speciālista, lai pārliecinātos, vai šāds rīkojums ir likumīgs un izpildāms, ja priekšsēdētājs to uzskata par nepieciešamu;

                              c)

                              sadarbojas ar visām iesaistītajām centrālajām bankām un pēc priekšsēdētāja lūguma sniedz visu iespējamo palīdzību, kas T2V Valdei vai savai centrālajai bankai nepieciešama, lai izmantotu tiesiskās aizsardzības līdzekļus konfidenciālās informācijas aizsargāšanai;

                              d)

                              paziņo attiecīgajai tiesai vai iestādei par informācijas konfidenciālo raksturu un pieprasa tiesai vai iestādei saglabāt informācijas konfidencialitāti, ciktāl to pieļauj tiesību akti.

                        Ja šo sadaļu piemēro priekšsēdētājam, loceklis ziņo priekšsēdētāja vietniekam.

            4.   Caurredzamība un atklātība

                  4.1.

                  Ievērojot prasības attiecībā uz konfidenciālu informāciju, locekļi savā saziņā ar iespējamiem piegādātājiem vai tos pārstāvošām tirdzniecības organizācijām saskaņoti un bez diskriminācijas cenšas nodrošināt godīgu konkurenci un sniegt objektīvu un noderīgu informāciju visiem iespējamiem piegādātājiem vai to pārstāvjiem. Atkarībā no sniedzamās informācijas, šo mērķi var sasniegt, organizējot konstruktīvu dialogu un dokumentācijas izsniegšanu konsultatīvajās grupās.

                  4.2.

                  Loceklis pienācīgi izvērtē visus rakstiskos paziņojumus, kas saņemti no iespējamiem piegādātājiem vai tos pārstāvošām tirdzniecības organizācijām. Locekļi uzskata šādus paziņojumus par konfidenciāliem, izņemot, ja iespējamais piegādātājs vai pārstāvis skaidri norādījis pretējo.

                  4.3.

                  Šīs sadaļas 4.1. un 4.2. punktu nevar uzskatīt par tādu, kas apdraud T2V Valdes saziņu ar iespējamiem piegādātājiem vai tos pārstāvošām tirdzniecības organizācijām. Tomēr locekļi Eurosistēmā regulāri apmainās ar informāciju par saziņu ar iespējamiem piegādātājiem vai pārstāvjiem.

            5.   Padomi attiecībā uz ētiku

      Ja loceklim rodas jautājumi par Kodeksa piemērošanu, padoms būtu jālūdz ECB pilnvarotajam ētikas jomā.
      6.   Sankcijas un nobeiguma noteikumi

                  6.1.

                  Neierobežojot disciplināratbildības normas darba līgumu noteikumos un visus piemērojamos noteikumus par kriminālatbildību, disciplināro, administratīvo vai līgumisko atbildību, locekli pēc šī Kodeksa pārkāpuma izdarīšanas nekavējoties atbrīvo no amata T2V Valdē un aizstāj saskaņā ar I pielikumā izklāstītajām procedūrām.

                  6.2.

                  Loceklim pēc amata zaudēšanas joprojām ir saistoša 3. sadaļa.

                  6.3.

                  Bijušais loceklis nedrīkst izmantot konfidenciālu informāciju, lai iegūtu amata vietu pie iespējamā piegādātāja, kā arī, esot iespējamā piegādātāja darbiniekam, atklāt vai izmantot konfidenciālu informāciju, kas iegūta, piedaloties T2V Valdes darbā.

                  6.4.

                  Pirmo divu gadu laikā pēc tam, kad pārtraukta pienākumu izpilde T2V Valdē, locekļi turpina izvairīties no interešu konflikta, kas varētu rasties saistībā ar jaunu nodarbošanos vai jauna amata ieņemšanu. Viņiem jo īpaši jāsniedz rakstiska informācija T2V Valdei par nolūku uzsākt jaunu nodarbošanos vai ieņemt jaunu amatu, ka arī jākonsultējas ar to pirms pienākumu uzņemšanās.

                  6.5.

                  Ja bijušais loceklis neievēro 6.3. un 6.4. sadaļā noteiktās prasības, T2V Valde var paziņot darba devējam, ka pastāv interešu konflikts jaunās un iepriekšējās amata vietas dēļ.

            7.   Adresāti un izplatīšana

      Šis Kodekss ir adresēts T2V Valdes locekļiem. Katram esošajam loceklim un katram jaunam loceklim pēc iecelšanas izsniedz vienu Kodeksa eksemplāru. Locekļiem pirms dalības T2V Valdes sanāksmēs jāparaksta 1. un 2. papildinājums.

         1. papildinājums

            DEKLARĀCIJA PAR ĒTIKAS KODEKSA IEVĒROŠANU

         Parakstot šo deklarāciju, es apņemos ievērot tai pievienoto Kodeksu un apzinos tajā noteiktos pienākumus, jo īpaši pienākumu a) glabāt iegūtās konfidenciālās informācijas konfidencialitāti un b) novērst situācijas, kurās, pildot T2V Valdes locekļa pienākumus attiecībā uz T2V programmu, es būtu interešu konfliktā, kā arī ziņot par šādām situācijām.
         …
         (Paraksts un datums)
         …
         (Pilns vārds)
         …
         (Adrese)
         …
         …
         …

         2. papildinājums

            DEKLARĀCIJA PAR IEINTERESĒTĪBU
             (1)

         …
         (Pilns vārds)
         …
         (Adrese)
         …
         (Nodarbošanās)
         T2V programmu tieši vai netieši (piem., saistībā ar ģimenes locekļiem) ietekmē šādas mantiskās un/vai nemantiskās intereses, kas var radīt interešu konfliktu šī Kodeksa izpratnē (2):

            Ieguldījumi (piem., tieši vai netieši ieguldījumi komercsabiedrībā, t. sk. meitasuzņēmumos vai citos tās pašas grupas uzņēmumos, kas ir ieinteresēta kā T2V programmas iespējamais piegādātājs, ja vien šie ieguldījumi nav veikti ar ieguldījumu vai pensiju fondu palīdzību vai līdzīgā veidā):
         …
         …
         …

            Amati (piem., pašreizējie vai agrākie amati, amati par atlīdzību vai bez atlīdzības komercsabiedrībā, kas ir ieinteresēta kā T2V programmas iespējamais piegādātājs):
         …
         …
         …

            Ienākumi vai dāvanas (piem., pašreizējā, agrākā vai sagaidāmā atlīdzība, t. sk. atliktie maksājumi, vēlāk realizējamie iespējas līgumi un pensijas tiesību pārvedumi, vai dāvanas, kas saņemtas no komercsabiedrības, kas ir ieinteresēta kā T2V programmas iespējamais piegādātājs):
         …
         …
         …

            Citi:

         …
         …
         …
         Ar šo apliecinu, ka norādītā informācija, ciktāl man zināms, ir patiesa un pilnīga.
         …
         (Paraksts un datums)
         …
         (Pilns vārds)

            (1)  Ja loceklim nav ieinteresētības, tas jānorāda, attiecīgajā(-ās) ailē(-ēs) ailēs ierakstot “nav”.

            (2)  Valdes loceklim, kuram ir minētās intereses, jāapraksta visi attiecīgie fakti un apstākļi, vajadzības gadījumā izmantojot tam paredzēto papildu vietu.

      IV PIELIKUMS

         T2V VALDES LOCEKĻU, KAS NAV CENTRĀLĀS BANKAS DARBINIEKI, ATLASES, IECELŠANAS UN AIZSTĀŠANAS PROCEDŪRAS UN PRASĪBAS

      1.   Uzaicinājums piedalīties konkursā

                  1.1.

                  Eiropas Centrālā banka (ECB) publicēs ekspertiem adresētu uzaicinājumu piedalīties konkursā par iecelšanu T2V Valdes locekļu, kas nav centrālās bankas darbinieki, amatā un iekļaušanu kandidātu rezerves sarakstā. Konkurss notiks saskaņā ar 2007. gada 3. jūlija Lēmumu ECB/2007/5, ar ko nosaka iepirkuma noteikumus (1), un šī lēmuma īstenošanas noteikumiem ECB Iestādes prakses rokasgrāmatas (Business Practice Handbook) 8. nodaļā. Šādā konkursā noteiktā mērā tomēr pieļauj atkāpi no Lēmuma ECB/2007/5 16.a panta, kā arī ievēro vismaz publiskā iepirkuma pamatprincipus un nodrošina pienācīgu un caurredzamu konkurenci.

                  1.2.

                  Uzaicinājumā piedalīties konkursā cita starpā izklāsta: a) T2V Valdes lomu; b) valdes locekļu, kas nav centrālās bankas darbinieki, lomu valdes darbā; c) atlases kritērijus; d) amata ekonomiskos aspektus; un e) pieteikšanās procedūru, t. sk. pieteikumu pieņemšanas termiņu.

                  1.3.

                  Uzaicinājumu piedalīties konkursā vienlaicīgi publicē Eiropas Savienības Oficiālajā Vēstnesī un ECB interneta vietnē. Ja vajadzīgs, ECB var izmantot papildus līdzekļus, lai izziņotu uzaicinājumu piedalīties konkursā. Neatbilstību gadījumā Eiropas Savienības Oficiālajā Vēstnesī publicētajai versijai ir prioritāte pār citām versijām.

                  1.4.

                  Kandidātu pieteikumu iesniegšanas termiņš ir vismaz 21. kalendāra dienā pēc uzaicinājuma piedalīties konkursā publicēšanas Eiropas Savienības Oficiālajā Vēstnesī.

            2.   Atlases procedūra

                  2.1.

                  ECB Padome, ievērojot ECB Valdes priekšlikumu, pieņem lēmumu par T2V Valdes sastāvu un ieceļ visus T2V Valdes locekļus.

                  2.2.

                  Attiecībā uz T2V Valdes locekļiem, kas nav centrālās bankas darbinieki, ECB Padome novērtē kandidātus saskaņā ar 3. sadaļā izklāstītajiem atlases kritērijiem.

                  2.3.

                  T2V Valdes priekšsēdētājs, Eurosistēmas nacionālo centrālo banku pārstāvji un ECB darbinieki var sniegt atbalstu ECB Valdei, aizpildot kandidātu novērtējuma veidlapas, kurās ietverts kopsavilkums par kandidātu priekšrocībām un trūkumiem saistībā ar atlases kritērijiem, kā arī ieteikums attiecībā uz iecelšanu un piemērotību.

                  2.4.

                  Pretstatā Lēmuma ECB/2007/5 16.a panta 6. punkta noteikumiem, divus kandidātus ieceļ nekavējoties, kā arī izveido rezerves sarakstu, kurā iekļauj iespējamos kandidātus vakancēm nākotnē.

            3.   Atlases kritēriji

      Atlases kritēriji ir šādi:

                  a)

                  zināšanas vērtspapīru norēķinu nozarē, kas iegūtas, esot pakalpojumu sniedzējam vai lietotājam, kā arī zināšanas par Eiropas Savienības finanšu sektoru plašākā izpratnē;

                  b)

                  vismaz 10 gadu pieredze sadarbībā ar lielākajiem tirgus dalībniekiem Savienības finanšu tirgos;

                  c)

                  vēlams, pieredze projektu vadībā;

                  d)

                  T2V Valdes darba valoda ir angļu valoda, tādēļ loceklim, kas nav centrālās bankas darbinieks, jāspēj pilnvērtīgi sazināties angļu valodā.

            4.   Rezerves saraksts

                  4.1.

                  ECB uztur iespējamo kandidātu rezerves sarakstu.

                  4.2.

                  Ja atbrīvojas vieta T2V valdē, ECB Valde var izvēlēties kandidātu no rezerves saraksta, ievērojot kandidāta kārtas numuru sarakstā, un iesniegt priekšlikumu ECB Padomei par izvēlētā kandidāta iecelšanu T2V Valdes locekļa amatā uz divu gadu termiņu, kuru vienreiz var pagarināt uz jaunu termiņu.

                  4.3.

                  Rezerves saraksts ir derīgs divus gadus pēc apstiprināšanas ECB Padomē. Ja vajadzīgs, rezerves saraksta derīgumu var pagarināt uz jaunu divu gadu termiņu.

                  4.4.

                  Pretstatā Lēmuma ECB/2007/5 16.a panta 7. punkta noteikumiem, rezerves sarakstā nevar iekļaut jaunus kandidātus.

                  4.5.

                  Atkāpjoties no Lēmuma ECB/2007/5 16.a panta 8. punkta noteikumiem, kandidāti pēc uzaicinājuma piedalīties konkursā termiņa beigu dienas var piekļūt saviem datiem atjaunināšanas un labojumu veikšanas nolūkā, tomēr viņi nevar atjaunināt vai labot savus atbilstības un atlases kritērijus.

            5.   Iecelšana

                  5.1.

                  T2V Valdes locekļi, kas nav centrālās bankas darbinieki, amatā tiek iecelti personīgi. Viņi nevar deleģēt savus pienākumus citam loceklim vai trešajai personai.

                  5.2.

                  Jebkuras iecelšanas gadījumā kandidātam arī no savas puses jāparaksta no T2V Valdes priekšsēdētāja saņemtais iecelšanas līgums, tāpat jāparaksta līgums ar ECB par atlīdzību un izdevumu atmaksu, kā arī jāiesniedz 6.1. sadaļā norādītās deklarācijas.

                  5.3.

                  ECB Padome ieceļ T2V Valdes locekli, kas nav centrālās bankas darbinieks, locekļa amatā bez balsstiesībām uz divu gadu termiņu, kuru vienreiz var pagarināt uz jaunu termiņu.

            6.   Deklarācijas

                  6.1.

                  T2V Valdes locekļi, kas nav centrālās bankas darbinieki, apņemas ievērot T2V Valdes locekļu Ētikas kodeksu. Tāpat viņiem arī jāparaksta III pielikuma 1. papildinājumā iekļautā “Deklarācija par Ētikas kodeksa ievērošanu”, kā arī jāaizpilda un jāparaksta III pielikuma 2. papildinājumā iekļautā “Deklarācija par ieinteresētību”.

                  6.2.

                  T2V Valdes locekļiem, kas nav centrālās bankas darbinieki, jāparaksta arī deklarācijas, kas minētas uzaicinājumā piedalīties konkursā.

            7.   Amata pilnvaru pārtraukšana un aizstāšana

                  7.1.

                  ECB Padome var pārtraukt T2V Valdes locekļa, kas nav centrālās bankas darbinieks, pilnvaras interešu konflikta, pienākumu pārkāpuma, pienākumu nepildīšanas, Ētikas kodeksa pārkāpuma vai smaga pārkāpuma gadījumā.

                  7.2.

                  Pilnvaras uzskata par pārtrauktām, ja Locekļa, kas nav centrālās bankas darbinieki, pilnvaras uzskata par pārtrauktām, ja loceklis atkāpjas no amata vai tā pilnvaras beidzas un netiek atjaunotas.

                  7.3.

                  Ja pilnvaras tiek pārtrauktas pirms divu gadu termiņa beigām, piemēro 4.2. un 4.3. sadaļas noteikumus.

         (1)  OV L 184, 14.7.2007., 34. lpp.


title: 2006/191/EK: Komisijas Lēmums ( 2006. gada 1. marts ), ar kuru paziņo par to, ka saskaņā ar kopējo zivsaimniecības politiku darbību sāk Baltijas jūras reģionālā konsultatīvā padome

text:
               8.3.2006

               LV

               Eiropas Savienības Oficiālais Vēstnesis

               L 66/50

         KOMISIJAS LĒMUMS
   (2006. gada 1. marts),
   ar kuru paziņo par to, ka saskaņā ar kopējo zivsaimniecības politiku darbību sāk Baltijas jūras reģionālā konsultatīvā padome
   (2006/191/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 2004. gada 19. jūlija Lēmumu 2004/585/EK, ar ko izveido reģionālās konsultatīvās padomes atbilstīgi kopējai zivsaimniecības politikai (1), un jo īpaši tās 3. panta 3. punktu,
   ņemot vērā Dānijas ieteikumu, kas 2005. gada 13. decembrī nosūtīts Dānijas, Vācijas, Igaunijas, Latvijas, Lietuvas, Polijas, Somijas un Zviedrijas vārdā,
   tā kā:

               (1)

               Padomes 2002. gada 20. decembra Regula (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (2) un Lēmums 2004/585/EK veido pamatu reģionālo konsultatīvo padomju izveidei un darbībai.

               (2)

               Ar Lēmuma 2004/585/EK 2. pantu izveido Baltijas jūras reģionālo konsultatīvo padomi, lai tās pārziņā būtu Starptautiskās Jūras pētniecības padomes (ICES) apgabali IIIb, IIIc un IIId, kā definēts Padomes Regulā (EEK) Nr. 3880/91 (3).

               (3)

               Saskaņā ar Lēmuma 2004/585/EK 3. panta 1. punktu zivsaimniecības nozares un citu interešu grupu pārstāvji iesniedza Dānijai, Vācijai, Igaunijai, Latvijai, Lietuvai, Polijai, Somijai un Zviedrijai pieprasījumu par minētās reģionālās konsultatīvās padomes darbības uzsākšanu.

               (4)

               Kā paredzēts Lēmuma 2004/585/EK 3. panta 2. punktā, attiecīgās dalībvalstis lēma par to, vai pieteikums saistībā ar Baltijas jūras reģionālo konsultatīvo padomi atbilst minētajā lēmumā paredzētajiem noteikumiem. Attiecīgās dalībvalstis 2005. gada 13. decembrī iesniedza Komisijai ieteikumu par minēto reģionālo konsultatīvo padomi.

               (5)

               Komisija ir izvērtējusi ieinteresēto pušu pieteikumu un minēto ieteikumu saistībā ar Lēmuma 2004/585/EK nostādnēm un kopējās zivsaimniecības politikas mērķiem un principiem un uzskata, ka Baltijas jūras reģionālā konsultatīvā padome ir gatava sākt darbību,

         IR NOLĒMUSI ŠĀDI.
   Vienīgais pants
   Baltijas jūras reģionālā konsultatīvā padome, kas izveidota ar Lēmuma 2004/585/EK 2. panta 1. punkta a) apakšpunktu, sāk darbību no 2006. gada 13. marta.

      Briselē, 2006. gada 1.martā

            Komisijas vārdā —

            Komisijas loceklis

         Joe BORG

      (1)  OV L 256, 3.8.2004., 17. lpp.

      (2)  OV L 358, 31.12.2002., 59. lpp.

      (3)  OV L 365, 31.12.1991., 1. lpp. Regulā jaunākie grozījumi izdarīti ar Komisijas Regulu (EK) Nr. 448/2005 (OV L 74, 19.3.2005., 5. lpp.).


title: Padomes Lēmums (1971. gada 26. jūlijs) par Padomdevējas komitejas būvdarbu valsts līgumu jautājumos izveidošanu

text:
Svarīgs juridisks paziņojums

|

31971D0306

Oficiālais Vēstnesis L 185 , 16/08/1971 Lpp. 0015 - 0015 Speciālizdevums somu valodā: Nodaļa 6 Sējums 1 Lpp. 0110  Speciālizdevums dāņu valodā: Sērija I Nodaļa 1971(II) Lpp. 0622  Speciālizdevums zviedru valodā: Nodaļa 6 Sējums 1 Lpp. 0110  Speciālizdevums angļu valodā: Sērija I Nodaļa 1971(II) Lpp. 0693  Speciālizdevums grieķu valodā Nodaļa 17 Sējums 1 Lpp. 0017  Speciālizdevums spāņu valodā: Nodaļa 17 Sējums 1 Lpp. 0019  Speciālizdevums portugāļu valodā Nodaļa 17 Sējums 1 Lpp. 0019

		Padomes lēmums(1971. gada 26. jūlijs)par Padomdevējas komitejas būvdarbu valsts līgumu jautājumos izveidošanu(71/306/EEK)EIROPAS KOPIENU PADOME,ņemot vērā Eiropas Ekonomikas kopienas dibināšanas līgumu,ņemot vērā Komisijas priekšlikumus,ņemot vērā Eiropas Parlamenta atzinumu [1],ņemot vērā Ekonomikas un sociālo lietu komitejas atzinumu [2],tā kā Padomes pieņemto pasākumu īstenošana būvdarbu valsts līgumu jomā var radīt problēmas, kuras ir vēlams izskatīt kopīgi;tā kā šim nolūkam ieteicams izveidot Komiteju, kuras darbu vadītu Komisija un kuras sastāvā būtu dalībvalstu pārstāvji, kas ir no attiecīgo valstu iestādēm,IR PIEŅĒMUSI ŠO LĒMUMU.1. pantsAr šo Komisijā tiek izveidota Padomdevēja komiteja būvdarbu valsts līgumu jautājumos.2. pantsNeskarot Līguma 169. un 170. pantu noteikumus, pēc Komisijas ierosmes vai dalībvalsts lūguma Komiteja regulāri izskata jautājumus, kas izriet no Padomes īstenotajiem pasākumiem attiecībā uz būvdarbu valsts līgumiem, tostarp īpašus gadījumus, kas rodas šajā jomā. Komiteja jo īpaši izmeklē iemeslus, dēļ kuriem ar Padomes noteiktajiem kritērijiem atbilstošiem uzņēmumiem nav notikušas konsultācijas vai tiem nav piešķirts līgums, neskatoties uz to, ka tie ir iesnieguši visizdevīgāko piedāvājumu.3. pantsKomitejas sastāvā ir dalībvalstu pārstāvji, kuri pārstāv attiecīgo valstu iestādes.Dalībvalstis par Komitejas locekļiem ieceļ vienu locekli un vienu vietnieku no katras valsts.Komitejas darbu vada Komisijas amatpersona. Priekšsēdētāja darbā var palīdzēt Komisijas amatpersonas. Sekretariāta pakalpojumus nodrošina Komisija.4. pantsKomiteju sasauc tās priekšsēdētājs pēc savas ierosmes vai kāda tās locekļa lūguma.5. pantsKomitejas apspriedes tiek protokolētas.6. pantsKomiteja izstrādā savu reglamentu.Briselē, 1971. gada 26. jūlijāPadomes vārdā —priekšsēdētājsA. Moro[1] OV 62, 12.4.1965., 883./65. un 889./65. lpp.[2] OV 13, 29.1.1965., 150./65. un OV 63, 13.4.1965., 929./65. lpp.--------------------------------------------------


title: Padomes Lēmums (ES) 2017/436 (2017. gada 6. marts) par to, lai Eiropas Savienības vārdā parakstītu Nolīgumu starp Eiropas Savienību un Čīles Republiku par bioloģisko produktu tirdzniecību

text:
               14.3.2017

               LV

               Eiropas Savienības Oficiālais Vēstnesis

               L 67/33

         PADOMES LĒMUMS (ES) 2017/436
   (2017. gada 6. marts)
   par to, lai Eiropas Savienības vārdā parakstītu Nolīgumu starp Eiropas Savienību un Čīles Republiku par bioloģisko produktu tirdzniecību
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Padome 2014. gada 16. jūnijā pilnvaroja Komisiju uzsākt sarunas ar trešām valstīm, lai noslēgtu nolīgumus par bioloģisko produktu tirdzniecību.

               (2)

               Komisija Savienības vārdā ir risinājusi sarunas par nolīgumu ar Čīles Republiku par bioloģisko produktu tirdzniecību (“nolīgums”).

               (3)

               Nolīgumā Savienība un Čīles Republika atzīst par līdzvērtīgiem to attiecīgos noteikumus par bioloģisko ražošanu un bioloģisko produktu kontroles sistēmas.

               (4)

               Nolīguma mērķis ir veicināt bioloģisko produktu tirdzniecību, sekmēt bioloģiskās lauksaimniecības nozares attīstību un paplašināšanos Savienībā un Čīles Republikā un sasniegt augstu līmeni bioloģiskās ražošanas, kontroles sistēmu garantijas un bioloģisko produktu integritātes principu ievērošanā. Tā mērķis ir arī uzlabot Savienības un Čīles Republikas bioloģisko produktu logotipu aizsardzību un regulatīvo sadarbību starp Pusēm jautājumos, kas saistīti ar bioloģisko ražošanu.

               (5)

               Nolīgums būtu jāparaksta,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Nolīgumu starp Eiropas Savienību un Čīles Republiku par bioloģisko produktu tirdzniecību, ņemot vērā minētā nolīguma noslēgšanu.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.
   3. pants
   Šis lēmums stājas spēkā tā pieņemšanas dienā.

      Briselē, 2017. gada 6. martā

            Padomes vārdā –

            priekšsēdētājs

         R. GALDES


title: Padomes Lēmums (KĀDP) 2016/2040 (2016. gada 21. novembris), ar ko groza Lēmumu 2010/279/KĀDP par Eiropas Savienības Policijas misiju Afganistānā (EUPOL AFGHANISTAN), paredzot tās likvidāciju

text:
               22.11.2016

               LV

               Eiropas Savienības Oficiālais Vēstnesis

               L 314/20

         PADOMES LĒMUMS (KĀDP) 2016/2040
   (2016. gada 21. novembris),
   ar ko groza Lēmumu 2010/279/KĀDP par Eiropas Savienības Policijas misiju Afganistānā (EUPOL AFGHANISTAN), paredzot tās likvidāciju
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2010. gada 18. maijā pieņēma Lēmumu 2010/279/KĀDP (1) par Eiropas Savienības Policijas misiju Afganistānā (EUPOL AFGHANISTAN).

               (2)

               Padome 2014. gada 17. decembrī pieņēma Lēmumu 2014/922/KĀDP (2), ar ko grozīja un pagarināja Lēmumu 2010/279/KĀDP līdz 2016. gada 31. decembrim un paredzēja finanšu atsauces summu laikposmam no 2015. gada 1. janvāra līdz 2015. gada 31. decembrim.

               (3)

               Padome 2015. gada 14. decembrī pieņēma Lēmumu (KĀDP) 2015/2336 (3), ar ko paredzēja finanšu atsauces summu laikposmam no 2016. gada 1. janvāra līdz 2016. gada 31. decembrim.

               (4)

               Padome savos secinājumos par Afganistānu 2016. gada 12. maijā apstiprināja, ka, kaut ES joprojām ir apņēmusies atbalstīt Afganistānas civilo policiju arī vēlāk, EUPOL AFGHANISTAN 2016. gadā tiks pabeigta.

               (5)

               Līdz ar to EUPOL AFGHANISTAN operatīvais posms beigsies 2016. gada 31. decembrī. Tās likvidācijas posms sāksies 2017. gada 1. janvārī. Likvidācijas posmam būs vajadzīga likvidācijas grupa Afganistānā.

               (6)

               Tādēļ attiecīgi būtu jāgroza Lēmums 2010/279/KĀDP, un būtu jāparedz finanšu atsauces summa laikposmam no 2017. gada 1. janvāra līdz 2017. gada 31. decembrim,

         IR PIEŅĒMUSI ŠO LĒMUMU.
   1. pants
   Lēmumu 2010/279/KĀDP groza šādi:

               1)

               lēmuma 1. pantu aizstāj ar šādu:
               “1. pants
               Misija
               1.   Eiropas Savienības Policijas misija Afganistānā (“EUPOL AFGHANISTAN” jeb “misija”), kas ir izveidota ar Vienoto rīcību 2007/369/KĀDP, tiek pagarināta laikposmam no 2010. gada 31. maija līdz 2017. gada 15. septembrim.
               2.   Līdz 2016. gada 31. decembrimEUPOL AFGHANISTAN darbojas saskaņā ar 2. pantā izklāstītajiem mērķiem un veic 3. pantā izklāstītos uzdevumus.
               3.   No 2017. gada 1. janvāraEUPOL AFGHANISTAN veic misijas likvidāciju.”;

               2)

               lēmuma 7. panta 1. punktu aizstāj ar šādu:
               “1.   Līdz 2016. gada 31. decembrimEUPOL AFGHANISTAN personāla locekļu skaits un viņu kompetence atbilst 2. pantā izklāstītajiem mērķiem, 3. pantā izklāstītajiem uzdevumiem un 4. pantā izklāstītajai misijas struktūrai. No 2017. gada 1. janvāraEUPOL AFGHANISTAN personāla locekļu skaits un viņu kompetence atbilst mērķim ātrā un sakārtotā veidā panākt misijas likvidāciju.”;

               3)

               lēmuma 13. panta 1. punkta pēdējo daļu aizstāj ar šādu:
               “Finanšu atsauces summa, kas paredzēta ar EUPOL AFGHANISTAN saistīto izdevumu segšanai laikposmā no 2017. gada 1. janvāra līdz 2017. gada 15. septembrim, ir EUR 11 600 000”;

               4)

               lēmuma 17. pantu aizstāj ar šādu:
               “17. pants
               Stāšanās spēkā un darbības termiņš
               Šis lēmums stājas spēkā tā pieņemšanas dienā.
               To piemēro no 2010. gada 31. maija līdz 2017. gada 15. septembrim.”

         2. pants
   Šis lēmums stājas spēkā tā pieņemšanas dienā.

      Briselē, 2016. gada 21. novembrī

            Padomes vārdā –

            priekšsēdētājs

         P. PLAVČAN

      (1)  Padomes Lēmums 2010/279/KĀDP (2010. gada 18. maijs) par Eiropas Savienības Policijas misiju Afganistānā (EUPOL AFGHANISTAN) (OV L 123, 19.5.2010., 4. lpp.).

      (2)  Padomes Lēmums 2014/922/KĀDP (2014. gada 17. decembris), ar ko groza un pagarina Lēmumu 2010/279/KĀDP par Eiropas Savienības Policijas misiju Afganistānā (EUPOL AFGHANISTAN) (OV L 363, 18.12.2014., 152. lpp.).

      (3)  Padomes Lēmums (KĀDP) 2015/2336 (2015. gada 14. decembris), ar ko groza Lēmumu 2010/279/KĀDP par Eiropas Savienības policijas misiju Afganistānā (EUPOL AFGHANISTAN) (OV L 329, 15.12.2015., 16. lpp.).


title: 2014/599/ES: Eiropas Parlamenta Lēmums ( 2014. gada 3. aprīlis ) par Eiropas Dzelzceļa aģentūras 2012. finanšu gada budžeta izpildes apstiprināšanu

text:
               5.9.2014

               LV

               Eiropas Savienības Oficiālais Vēstnesis

               L 266/257

         EIROPAS PARLAMENTA LĒMUMS
   (2014. gada 3. aprīlis)
   par Eiropas Dzelzceļa aģentūras 2012. finanšu gada budžeta izpildes apstiprināšanu
   (2014/599/ES)
   EIROPAS PARLAMENTS,

               —

               ņemot vērā Eiropas Dzelzceļa aģentūras 2012. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Dzelzceļa aģentūras 2012. finanšu gada pārskatiem ar Aģentūras atbildēm (1),

               —

               ņemot vērā Padomes 2014. gada 18. februāra ieteikumu (05849/2014 – C7-0054/2014),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 881/2004 par Eiropas Dzelzceļa aģentūras izveidošanu (4) un jo īpaši tās 39. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0209/2014),

               1.

               sniedz Eiropas Dzelzceļa aģentūras izpilddirektoram apstiprinājumu par Aģentūras 2012. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Dzelzceļa aģentūras izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 365, 13.12.2013., 184. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 164, 30.4.2004., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: Padomes Lēmums ( 2012. gada 6. decembris ), ar ko pieņem Padomes nostāju par Eiropas Savienības 2013. finanšu gada budžeta projektu

text:
               8.12.2012

               LV

               Eiropas Savienības Oficiālais Vēstnesis

               C 378/4

         PADOMES LĒMUMS
   (2012. gada 6. decembris),
   ar ko pieņem Padomes nostāju par Eiropas Savienības 2013. finanšu gada budžeta projektu
   2012/C 378/05
   EIROPAS SAVIENĪBAS PADOME.
   ņemot vērā Līgumu par Eiropas Savienības darbību un jo īpaši tā 314. panta 3. punktu saistībā ar Eiropas Atomenerģijas kopienas dibināšanas līgumu un jo īpaši tā 106.a pantu,
   tā kā:

               (1)

               Komisija 2012. gada 23. novembrī iesniedza priekšlikumu par jauno 2013. finanšu gada budžeta projektu (1),

               (2)

               Padome izskatīja Komisijas priekšlikumu, lai varētu noteikt nostāju, kas ieņēmumu ziņā būtu saskaņā ar Padomes Lēmumu 2007/436/EK, Euratom (2007. gada 7. jūnijs) par Eiropas Kopienu pašu resursu sistēmu (2), un izdevumu ziņā – ar I daļu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (3), kas ir pašlaik piemērojamais budžeta disciplīnas instruments, jo nav vēl izveidota daudzgadu finanšu shēma atbilstīgi Līguma par Eiropas Savienības darbību 312. pantam,

               (3)

               ņemot vērā, ka Padomes nostāja par jauno budžeta projektu ir jāpieņem pēc iespējas drīzāk, lai budžetu varētu pieņemt galīgā versijā pirms 2013. finanšu gada sākuma, tādējādi nodrošinot Savienības darbības nepārtrauktību, ir pamatoti saskaņā ar Padomes reglamenta 3. panta 3. punktu samazināt astoņu nedēļu termiņu attiecībā uz informāciju valstu parlamentiem, kā arī desmit dienu termiņu, kas paredzēts jautājuma iekļaušanai Padomes pagaidu darba kārtībā, kā noteikts 1. protokola 4. pantā,

         IR PIEŅĒMUSI ŠO LĒMUMU.
   Vienīgais pants
   Padome 2012. gada 6. decembrī pieņēma Padomes nostāju par Eiropas Savienības 2013. finanšu gada vispārējā budžeta jauno projektu.
   Visu tekstu informācijai vai lejupielādei var apskatīt Padomes tīmekļa vietnē – http://www.consilium.europa.eu/

      Briselē, 2012. gada 6. decembrī

            Padomes vārdā –

            priekšsēdētājs

         L. LOUCA

      (1)  COM(2012) 716 final.

      (2)  OV L 163, 23.6.2007., 17. lpp.

      (3)  OV L 347, 24.12.2009., 26. lpp.


title: Padomes Lēmums (ES) 2016/2143 (2016. gada 1. decembris) par nostāju, kas Eiropas Savienības vārdā jāieņem CARIFORUM un ES Tirdzniecības un attīstības komitejā, kas izveidota ar Ekonomisko partnerattiecību nolīgumu starp CARIFORUM valstīm, no vienas puses, un Eiropas Kopienu un tās dalībvalstīm, no otras puses, attiecībā uz Īpašās lauksaimniecības un zivsaimniecības komitejas izveidi

text:
               7.12.2016

               LV

               Eiropas Savienības Oficiālais Vēstnesis

               L 332/18

         PADOMES LĒMUMS (ES) 2016/2143
   (2016. gada 1. decembris)

      par nostāju, kas Eiropas Savienības vārdā jāieņem CARIFORUM un ES Tirdzniecības un attīstības komitejā, kas izveidota ar Ekonomisko partnerattiecību nolīgumu starp CARIFORUM valstīm, no vienas puses, un Eiropas Kopienu un tās dalībvalstīm, no otras puses, attiecībā uz Īpašās lauksaimniecības un zivsaimniecības komitejas izveidi
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Ekonomisko partnerattiecību nolīgums starp CARIFORUM valstīm, no vienas puses, un Eiropas Kopienu un tās dalībvalstīm, no otras puses (1) (“nolīgums”), tika parakstīts 2008. gada 15. oktobrī, un to provizoriski piemēro kopš 2008. gada 29. decembra.

               (2)

               Saskaņā ar nolīguma 230. panta 4. punktu CARIFORUM un ES Tirdzniecības un attīstības komiteja var izveidot un pārraudzīt īpašas komitejas, kas nodarbojas ar jautājumiem tās kompetences robežās.

               (3)

               Lai sasniegtu mērķus, kas izklāstīti nolīguma 37. pantā, būtu jāizveido Īpašā lauksaimniecības un zivsaimniecības komiteja, kas vajadzīga, lai efektīvāk risinātu jautājumus saistībā ar lauksaimniecības un zivsaimniecības jomām saskaņā ar vienošanos, kas panākta iepriekšējās CARIFORUM un ES Tirdzniecības un attīstības komitejas sanāksmēs.

               (4)

               Ir lietderīgi noteikt nostāju, kas Savienības vārdā jāieņem CARIFORUM un ES Tirdzniecības un attīstības komitejā attiecībā uz Īpašās lauksaimniecības un zivsaimniecības komitejas izveidi.

               (5)

               Tādēļ Savienības nostājas CARIFORUM un ES Tirdzniecības un attīstības komitejā pamatā vajadzētu būt pievienotajam lēmuma projektam,

         IR PIEŅĒMUSI ŠO LĒMUMU.
   1. pants
   Nostājas, kas Savienības vārdā jāieņem CARIFORUM un ES Tirdzniecības un attīstības komitejā, kas izveidota ar Ekonomisko partnerattiecību nolīgumu starp CARIFORUM valstīm, no vienas puses, un Eiropas Kopienu un tās dalībvalstīm, no otras puses, attiecībā uz Īpašās lauksaimniecības un zivsaimniecības komitejas izveidi pamatā ir CARIFORUM un ES Tirdzniecības un attīstības komitejas lēmuma projekts, kas pievienots šim lēmumam.
   Savienības pārstāvji CARIFORUM un ES Tirdzniecības un attīstības komitejā var vienoties par tehniskām izmaiņām lēmuma projektā bez Padomes papildu lēmuma.
   2. pants
   Šis lēmums stājas spēkā tā pieņemšanas dienā.

      Briselē, 2016. gada 1. decembrī

            Padomes vārdā –

            priekšsēdētājs

         A. ÉRSEK

      (1)  OV L 289, 30.10.2008., 3. lpp.

      PROJEKTS

         CARIFORUM un ES Tirdzniecības un attīstības komitejas, kas izveidota ar Ekonomisko partnerattiecību nolīgumu starp CARIFORUM valstīm, no vienas puses, un Eiropas Kopienu un tās dalībvalstīm, no otras puses,
      LĒMUMS Nr. …/2016
      (… gada …)
      attiecībā uz Īpašās lauksaimniecības un zivsaimniecības komitejas izveidi

         CARIFORUM UN ES TIRDZNIECĪBAS UN ATTĪSTĪBAS KOMITEJA,
      ņemot vērā Ekonomisko partnerattiecību nolīgumu starp CARIFORUM valstīm, no vienas puses, un Eiropas Kopienu un tās dalībvalstīm, no otras puses, un jo īpaši tā 230. panta 4. punkta a) apakšpunktu,
      ņemot vērā CARIFORUM un ES Tirdzniecības un attīstības komitejas, kas izveidota ar CARIFORUM un ES Apvienotās padomes 2010. gada 17. maija Lēmumu Nr. 1/2010, reglamentu un jo īpaši tā 11. pantu,
      tā kā ir lietderīgi izveidot Īpašo lauksaimniecības un zivsaimniecības komiteju, kas paredzēta, lai sasniegtu Ekonomisko partnerattiecību nolīguma starp CARIFORUM valstīm, no vienas puses, un Eiropas Kopienu un tās dalībvalstīm, no otras puses (“nolīgums”), lauksaimniecības un zivsaimniecības noteikumu mērķus,
      IR PIEŅĒMUSI ŠO LĒMUMU.
      1. pants
      1.   Ar šo tiek izveidota CARIFORUM un ES Īpašā lauksaimniecības un zivsaimniecības komiteja, kas paredzēta, lai veiktu 2. pantā izklāstītās funkcijas.
      2.   CARIFORUM un ES Īpašā lauksaimniecības un zivsaimniecības komiteja ir arī forums, kurā puses apmainās ar pieredzi, informāciju un paraugpraksi, kā arī apspriežas par visiem jautājumiem, kas attiecas uz mērķiem, kuri izklāstīti nolīguma II daļas I sadaļas 5. nodaļā, un uz tirdzniecību starp pusēm.
      2. pants
      Īpašā lauksaimniecības un zivsaimniecības komiteja:

                  a)

                  kopumā pārskata visus aspektus saistībā ar nolīguma II daļas I sadaļas 5. nodaļu – Lauksaimniecība un zivsaimniecība;

                  b)

                  kopumā pārskata visu citus nolīguma aspektus, kas saistīti ar lauksaimniecību un zivsaimniecību, tostarp šādas jomas II daļas I sadaļā – Preču tirdzniecība:

                              i)

                              1. nodaļa – Visi jautājumi, kas attiecas uz tirdzniecību ar lauksaimniecības un zivsaimniecības precēm, ieskaitot tarifus;

                              ii)

                              3. nodaļa – 28. pants – Lauksaimniecības eksporta subsīdijas;

                              iii)

                              6. nodaļa – Tirdzniecības tehniskās barjeras, ciktāl tā attiecas uz lauksaimniecības un zivsaimniecības precēm; un

                              iv)

                              7. nodaļa – Sanitārie un fitosanitārie pasākumi, ciktāl tā attiecas uz lauksaimniecības un zivsaimniecības precēm;

                  c)

                  kopumā pārskata visus aspektus saistībā ar IV sadaļas 2. nodaļu – Inovācijas un intelektuālais īpašums, ciktāl tā attiecas uz lauksaimniecības un zivsaimniecības precēm, tostarp 145. pantu – Ģeogrāfiskās izcelsmes norādes un 149. pantu – Augu šķirnes;

                  d)

                  iesaistās dialogā par jautājumiem, kas saistīti ar lauksaimniecību un zivsaimniecību, tostarp šādās jomās:

                              i)

                              lauksaimniecības produkcijas ražošana, patēriņš un tirdzniecība un attiecīgās pārmaiņas lauksaimniecības un zvejniecības produktu tirgū;

                              ii)

                              sekmēt ieguldījumus un zināšanu nodošanu CARIFORUM lauksaimniecības, pārtikas un zivsaimniecības nozarē, tostarp sīkražošanu;

                              iii)

                              lauksaimniecības, lauku attīstības un zivsaimniecības politika un normatīvie akti;

                              iv)

                              politikas un institucionālās pārmaiņas, kas vajadzīgas lauksaimniecības un zivsaimniecības nozaru pārveides atbalstam, kā arī reģionālās politikas formulēšana un īstenošana lauksaimniecībā, pārtikas rūpniecībā, lauku attīstībā un zvejniecībā, tiecoties pēc reģionālas integrācijas;

                              v)

                              jaunās tehnoloģijas, pētniecība un inovācija, kā arī politika un pasākumi saistībā ar kvalitāti; un

                              vi)

                              tirdzniecības politikas norises attiecībā uz izejvielām un tradicionālajiem lauksaimniecības produktiem, ieskaitot banānus, rumu, rīsus un cukuru;

                  e)

                  palīdz CARIFORUM valstu un ES Tirdzniecības un attīstības komitejai saistībā ar šādām funkcijām:

                              i)

                              uzraudzīt un atbildēt par nolīguma noteikumu īstenošanu un pareizu piemērošanu saistībā ar lauksaimniecību un zivsaimniecību un apspriest un ieteikt sadarbības prioritātes attiecībā uz to,

                              ii)

                              pārraudzīt nolīguma noteikumu par lauksaimniecību un zivsaimniecību grozīšanu nākotnē un novērtēt tā piemērošanu,

                              iii)

                              veikt darbības, lai izvairītos no domstarpībām un atrisinātu domstarpības, kas var rasties saistībā ar nolīguma noteikumu interpretāciju vai piemērošanu attiecībā uz lauksaimniecību un zivsaimniecību, saskaņā ar nolīguma III daļas noteikumiem,

                              iv)

                              apspriest un veikt darbības, kas var atvieglināt pušu savstarpējās tirdzniecības, ieguldījumu un uzņēmējdarbības iespējas lauksaimniecības un zivsaimniecības nozarē, un

                              v)

                              apspriest visus jautājumus, kas attiecas uz nolīguma noteikumiem saistībā ar lauksaimniecību un zivsaimniecību, un visas problēmas, kas var iespaidot nolīguma mērķu sasniegšanu;

                  f)

                  sniedz ieteikumus CARIFORUM valstu un ES Tirdzniecības un attīstības komitejai, lai uzlabotu to nolīguma noteikumu īstenošanu un darbību, kas saistīti ar lauksaimniecību un zivsaimniecību.

            3. pants
      Īpašajā lauksaimniecības un zivsaimniecības komitejā ietilpst Komisijas pārstāvji, no vienas puses, un CARIFORUM direktorāta un CARIFORUM parakstītājvalstu pārstāvji, no otras puses.
      4. pants
      Šis lēmums stājas spēkā ….

         …, … gada …

               CARIFORUM un ES Tirdzniecības un attīstības

               komitejas vārdā –


title: Padomes Lēmums ( 2010. gada 24. jūnijs ), ar ko ieceļ pusi no Eiropas Pārtikas nekaitīguma iestādes valdes locekļiem

text:
               30.6.2010

               LV

               Eiropas Savienības Oficiālais Vēstnesis

               C 171/3

         PADOMES LĒMUMS
   (2010. gada 24. jūnijs),
   ar ko ieceļ pusi no Eiropas Pārtikas nekaitīguma iestādes valdes locekļiem
   2010/C 171/05
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 25. panta 1. punktu,
   ņemot vērā kandidātu sarakstu, ko Padomei iesniegusi Eiropas Komisija,
   ņemot vērā Eiropas Parlamenta izteiktos viedokļus,
   tā kā:

               (1)

               Ir ļoti svarīgi nodrošināt Eiropas Pārtikas nekaitīguma iestādes (turpmāk – EFSA) neatkarību, augstu zinātnisko kvalitāti, pārskatāmību un efektivitāti. Nepieciešama arī sadarbība ar dalībvalstīm.

               (2)

               Pusei no EFSA valdes locekļiem pilnvaru termiņš beigsies 2010. gada 30. jūnijā.

               (3)

               Kandidatūras ir pārbaudītas ar mērķi iecelt septiņus jaunus valdes locekļus, pamatojoties uz dokumentiem, ko iesniegusi Komisija, un ņemot vērā Eiropas Parlamenta izteiktos viedokļus. Mērķis ir nodrošināt augstākos kompetences standartus, plašu attiecīgās pieredzes spektru, piemēram, vadībā un valsts pārvaldē, kā arī plašāko iespējamo ģeogrāfisko pārstāvību Eiropas Savienībā.

               (4)

               No pašreizējiem EFSA valdes locekļiem pieredze organizācijās, kas pārstāv patērētājus un citas ieinteresētās personas pārtikas apritē, ir trim personām, tāpēc vismaz vienam no jaunajiem EFSA valdes locekļiem arī vajadzētu būt šādai pieredzei,

         IR PIEŅĒMUSI ŠO LĒMUMU.
   1. pants
   Par Eiropas Pārtikas nekaitīguma iestādes valdes locekļiem uz laikposmu no 2010. gada 1. jūlija līdz 2014. gada 30. jūnijam tiek iecelti:
   Diána Bánáti (2)

   Manuel Barreto Dias
   Marianne Elvander (2)

   Milan Kováč
   Stella Michaelidou-Canna
   Jan Mousing

      Pieter Vanthemsche
       (3)

   2. pants
   Šo lēmumu publicē Eiropas Savienības Oficiālajā Vēstnesī.

      Luksemburgā, 2010. gada 24. jūnijā

            Padomes vārdā –

            Priekšsēdētājs

         J. BLANCO LÓPEZ

      (1)  OV L 31, 1.2.2002., 1. lpp.

      (2)  Pašreizējā EFSA valdes locekle.

      (3)  Ar pieredzi organizācijās, kas pārstāv citas ieinteresētās personas pārtikas apritē.